Keunikan Loghat Melayu Pulau Pinang

Malaysia ataupun nama rasminya, “Persekutuan Malaysia” adalah sebuah negara khatulistiwa yang terletak di Asia Tenggara. Negara berpenduduk lebih 32 juta orang serta seluas 330 803 km2 ini bersempadan dengan Thailand, Singapura, Vietnam, Indonesia, Brunei dan Filipina.

Antara negeri yang terdapat di Malaysia adalah Pulau Pinang. Negeri yang menghadap Selat Melaka itu bersempadan dengan Kedah dan Perak. Negeri seluas 1,048 km² ini mempunyai penduduk lebih 1.7 juta orang.

Sebagai mana negeri lain, Pulau Pinang juga mempunyai variasi Bahasa Melayunya yang tersendiri. Untuk kali ini, kami hendak memperkenalkan variasi Bahasa Melayu yang bernama “Loghat Pulau Pinang”.

MENGERAT

Antara perkataan yang terdapat dalam Loghat Pulau Pinang adalah “mengerat”. Perkataan tersebut membawa maksud “menuai padi”.

Contoh ayat dalam Loghat Pulau Pinang bagi perkataan tersebut adalah “Depa nak buat kenuri anak depa lepaih mengerat.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Mereka hendak melaksanakan kenduri anaknya sesudah menuai padi.”

LECE

Antara perkataan yang terdapat dalam Loghat Pulau Pinang adalah “lece”. Perkataan tersebut membawa maksud “berkenaan dengan tidak bersungguh-sungguh dalam membuat sesuatu.”.

Contoh ayat dalam Loghat Pulau Pinang bagi perkataan tersebut adalah “Depa maen sunggoh-sunggoh tapi kalah pasai penjaga gol depa lece.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Mereka main dengan bersungguh-sungguh tetapi kalah sebab penjaga golnya tidak bersungguh-sungguh.”.

KHUTBAH

Antara perkataan yang terdapat dalam Loghat Pulau Pinang adalah “khutbah”. Perkataan tersebut membawa maksud “akad nikah”.

Contoh ayat dalam Loghat Pulau Pinang bagi perkataan tersebut adalah “Depa dah khutbah bulan lepaih, cuti sekolah ni baru nak kenuri.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Mereka sudah berkahwin pada bulan lepas, cuti sekolah ini baru hendak melaksanakan kenduri.”.

BALAIH

Antara perkataan yang terdapat dalam Loghat Pulau Pinang adalah “balaih”. Perkataan tersebut membawa maksud “mengambil tanpa izin”.

Contoh ayat dalam Loghat Pulau Pinang bagi perkataan tersebut adalah “Depa balaih habeh laok, orang belakang tak dan.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Mereka sudah mengambil lauk sehingga habis, orang kemudian tidak dapat hendak makan.”.

TENGGALONG

Antara perkataan yang terdapat dalam Loghat Pulau Pinang adalah “tenggalong”. Perkataan tersebut membawa maksud “membaling sesuatu dengan menggunakan kayu”.

Contoh ayat dalam Loghat Pulau Pinang bagi perkataan tersebut adalah “Depa tenggalong buah macang, dapat dekat nak seraga.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Mereka membaling buah bacang menggunakan kayu, dapat bacang hampir seraga.”.

COM

Antara perkataan yang terdapat dalam Loghat Pulau Pinang adalah “com”. Perkataan tersebut membawa maksud “berkenaan dengan muka seseorang yang masam”.

Contoh ayat dalam Loghat Pulau Pinang bagi perkataan tersebut adalah “Depa tak berani tegoq dia pasai muka dia com semedang.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Mereka tidak berani menegurnya kerana wajahnya yang sentiasa masam.”.

BANG

Antara perkataan yang terdapat dalam Loghat Pulau Pinang adalah “bang”. Perkataan tersebut membawa maksud “mendengar perbualan dengan tujuan mengintip”.

Contoh ayat dalam Loghat Pulau Pinang bagi perkataan tersebut adalah “Cakap bok baek sikit, depa dok bang kita besembang ni.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Cakap baik-baik sikit, mereka sedang mendengar kita berbual”.

KEMAROK

Antara perkataan yang terdapat dalam Loghat Pulau Pinang adalah “kemarok”. Perkataan tersebut membawa maksud “sisa lauk kenduri yang masih boleh dimakan”.

Contoh ayat dalam Loghat Pulau Pinang bagi perkataan tersebut adalah “Habeh kenuri depa bawak balek kemarok”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Apabila tamat sahaha kenduri, mereka semua membawa balik sisa lauknya.”

LEPAIH

Antara perkataan yang terdapat dalam Loghat Pulau Pinang adalah “lepaih”. Perkataan tersebut membawa maksud “sudah berkahwin”.

Contoh ayat dalam Loghat Pulau Pinang bagi perkataan tersebut adalah “Lega sikit la ni pasai anak-anak semua dah lepaih, depa pon dok asin-asin”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Lega sikit sekarang ini anak-anak sudah berkahwin, mereka pun tinggal berasingan”.

LESIAQ

Antara perkataan yang terdapat dalam Loghat Pulau Pinang adalah “lesiaq”. Perkataan tersebut membawa maksud “perempuan dengan paras rupa yang kurang menarik”.

Contoh ayat dalam Loghat Pulau Pinang bagi perkataan tersebut adalah “Adek beradek depa tu semuanya puteh tapi lesiaq”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Mereka adik-beradik semuanya putih tetapi kurang menarik”.

AKHIR KATA

Kesimpulannya, itu adalah contoh perkataan dan penggunaannya dalam Loghat Pulau Pinang. Kepada orang Pulau Pinang, perkataan apa lagi yang kami lupa dan apakah penggunaanya? Kepada orang luar Pulau Pinang, adakah anda dapat memahami loghat ini jika tiada bantuan terjemahan? Harap berikan maklum balas anda kepada kami di dalam ruangan di bawah

RUJUKAN:

Department of Statistics, Malaysia. Dicapai pada 22hb Jun 2020 dari https://www.dosm.gov.my/v1/index.php?r=column/cthemeByCat&cat=155&bul_id=a1d1UTFZazd5ajJiRWFHNDduOXFFQT09&menu_id=L0pheU43NWJwRWVSZklWdzQ4TlhUUT09

Malaysia Map. Dicapai pada 22hb Jun 2020 dari https://www.google.com/url?sa=i&source=web&cd=&ved=2ahUKEwiPsMTooMTpAhVGwTgGHbDOD_gQ3YkBegQIARAE&url=https%3A%2F%2Fwww.mapsofworld.com%2Fmalaysia%2F&psig=AOvVaw1b797uBl2BW_rr9f96Mj12&ust=1590126457776070

Jabatan Perangkaan Malaysia. Halaman 27. Dicapai pada 22hb Jun 2020.

Dewan Bahasa dan Pustaka: Glosari Dielek Pulau Pinang. Dicapai pada 22hb Jun 2020 dari http://prpm.dbp.gov.my/Cari1?keyword=Depa&d=226380&#LIHATSINI

Dewan Bahasa Dan Pustaka. Dicapai pada 22hb Jun 2020 dari http://prpm.dbp.gov.my/Cari1?keyword=johor+riau&d=175768&


Kedermawanan Sayyiduna Rasulillah ﷺ Di Dunia & Akhirat

Dalam Qasidah Imam Abu ‘Abdillah Muhammad Al Busiri رحمه الله تعلى رحمةواسعة beliau menyebutkan;

فإن من جودك الدنيا وضرتها
ومن علومك علم اللوح والقلم

Di antara kemurahanmu (wahai Tuanku Rasulullah ﷺ) adalah dunia dan akhirat
Dan di antara ilmumu (wahai Tuanku Rasulullah ﷺ) adalah ilmu lauh mahfudh dan qalam

Bait ini sebenarnya membuatkan saya tercengang-cengang memikirkan apakah yang dimaksudkan dengan kedermawanan Baginda Rasulullah ﷺ di dunia dan akhirat itu?

Setelah lebih 300 kali bait ini saya ulang-ulangi saya teringat berberapa hadith di dalam Syamaail Imam Abu ‘Isa At-Turmudzi رحمه الله تعلى رحمة واسعة dan juga di dalam Riyadh As-Saalihin Imam Abu Zakariyya Yahya An-Nawawi رحمه الله تعلى رحمة واسعة yang memberikan huraian kepada ungkapan ini.

Pertama; Sayyiduna Rasululillah ﷺ tidak sekali-kali mengatakan ‘Tidak’ kepada sesiapa sahaja yang meminta kepada Baginda.

عن محمد ابن المنكدر قال: سمعت جابر ابن عبدالله قال: “ما سئل رسول الله ﷺ شيئاً قطُّ فقال: لا

Dari Muhammad bin Al Muknadir dia berkata: Aku mendengar Sayyiduna Jabir bin Abdillah رضي الله عنه berkata: Tidaklah Rasulullah ﷺ apabila dimintakan sesuatu maka Baginda akan berkata : “Tidak”.( Riwayat Imam At-Turmudziرحمه الله تعلى رحمة واسعة )

Dari hadith ini kita memahami bahawa Rasulullah ﷺ tidak sekali-kali menghampakan sesiapa sahaja yang membawakan hajatnya kepada Baginda ketika hayat duniawi Baginda,namun demikian juga keadaannya bila di akhirat nanti apabila seluruh harapan manusia telah menipis apabila sekalian Anbiya’ على نبينا و عليهم السلام termasuklah Sayyiduna Adam,Nuh,Ibrahim,Musa dan ‘Isa على نبينا و عليهم السلام apabila dimintakan syafaat mereka agar disegerakan hisab,mereka seluruhnya mengatakan; ‘Tidak’ kecuali Sayyiduna Muhammad ﷺ yang dengan segera menjawab;

أنا لها!
“Akulah yang akan menyanggupi untuk urusan memberi syafaat (pada hari ini)!” (Hadith Riwayat Imam Al-Bukhari رحمه الله تعلى رحمة واسعة )

Kedua: Walaupun tanpa diminta,Baginda juga telah memohonkan ampunan buat umat Baginda,sebagaimana di dalam hadith Ummul Mukminin Sayyidatuna A’isyah رضي الله عنها و سلام الله عليها

لَمَّا رأَيْتُ مِن النَّبيِّ صلَّى اللهُ عليه وسلَّم طِيبَ نفسٍ قُلْتُ يا رسولَ اللهِ ادعُ اللهَ لي فقال : ( اللَّهمَّ اغفِرْ لِعائشةَ ما تقدَّم مِن ذنبِها وما تأخَّر ما أسرَّتْ وما أعلَنَتْ ) فضحِكَتْ عائشةُ حتَّى سقَط رأسُها في حِجْرِها مِن الضَّحِكِ قال لها رسولُ اللهِ صلَّى اللهُ عليه وسلَّم : ( أيسُرُّكِ دعائي ) ؟ فقالت : وما لي لا يسُرُّني دعاؤُكَ ؟ فقال صلَّى اللهُ عليه وسلَّم : ( واللهِ إنَّها لَدعائي لِأُمَّتي في كلِّ صلاةٍ )

Kata beliau: Apabila aku melihat kepada Rasulullah ﷺ maka jiwaku menjadi bahagia lalu aku memohonkan agar Baginda berdoa untukku, maka Baginda berdoa : “Ya Allah, ampunkan A’isyah dari segala kesalahannya yang lampau atau yang mendatang,yang dilakukan secara terang-terangan mahupun tersembunyi”.

Lalu Sayyidatuna A’isyah tertawa gembira sehingga kepalanya hampir-hampir mencecah bumbung bilik kediamannya,maka bersabda Rasulullah ﷺ : “Engkau gembira dengan doaku ?”

Beliau menjawab; “Bagaimana mungkin aku tidak merasa bahagia dengan doa itu?”

Baginda kemudian bersabda: “Demi Allah,demikianlah doaku bagi umatku pada setiap solatku” ( Hadith Riwayat Imam Ibn Hibban رحمه اله تعلى رحمة واسعة)

Demikian juga ketika tulisan ini sedang ditulis dan anda sedang membaca tulisan ini, Baginda Rasulullah ﷺ sedang memohonkan ampunan buat kita pada hayat Barzakh Baginda sepertimana sabda Baginda;

عن عبد الله بن مسعود رضي الله عنه أن النبي صلى الله عليه وآله وسلم قال: «حياتي خير لكم تحدثون ويحدث لكم، ووفاتي خير لكم تعرض علي أعمالكم، فما رأيت من خير حمدت الله عليه، وما رأيت من شر استغفرت الله لكم»

Dari Sayyiduna ‘Abdullah bin Mas’ud رضي الله عنه bahawa Nabi صلى الله عليه و آله وسلم bersabda:

“Hidupku (Hayat Dunyawiyyah) adalah kebaikan buat kalian,kerana kalian boleh menyampaikan sesuatu (perkhabaran) kepadaku dan aku boleh menyampaikan sesuatu(perkhabaran) kepada kalian. Sedang kewafatanku (Hayat Barzakhiyyah) juga adalah kebaikan buat kalian, kerana amalan kalian seluruhnya akan diperlihatkan kepadaku,apabila dari amalan kalian itu baik, maka aku akan memuji Allah atas pekerjaan kalian itu,maka sekiranya aku mendapati keburukan (dosa/maksiat) dari amalan kalian,maka aku akan memohonkan ampunan Allah buat kalian.”

(Hadith Riwayat Imam Al Bazzarرحمه الله تعلى رحمة واسعة )

Maka demikianlah untuk kita memahami betapa luasnya sifat kedermawanan Baginda Rasulullah ﷺ yang tidak bertepi tanpa mengenal sempadan dunia mahupun akhirat sehingga kita sangat berhajat kepada kemurahan Baginda di dunia mahupun di akhirat!

اللهم صل و بارك على سيدنا محمد وعلى آل سيدنا محمد كما صليت و باركت على سيدنا إبراهيم وعلى آل سيدنا إبراهيم في العالمين إنك حميد مجيد

جزى الله عنا سيدنا محمدا ﷺ ما هو أهله


HIV 101

HIV adalah sejenis penyakit yang menyerang sistem pertahanan tubuh manusia melalui virus yang dipanggil Human Immunodeficieny Virus.

Sejarahnya virus ini ditemui dalan tubuh monyet dan apabila berlaku jangkitan silang kepada manusia (maaf saya masih kurang pasti bagaimana jangkitan ini boleh berlaku) ia telah berevolusi hanya boleh hidup di dalam tubuh manusia. Seperti yang dinyatakan di dalam artikel sebelum ini, jangkitan HIV pertama kepada manusia di kesan pada tahun 1959 selepas mengalami beberapa mutasi dalam tempoh beberapa dekad sebelum di kesan.

Jangkitan HIV ini jika tidak dirawat dengan kadar segera akan menyebabkan terjadinya AIDS atau Acquired Immuno Deficieny Syndrome (AIDS).

Serangan virus ini amatlah berbeza dengan jangkitan lain di mana sekali virus ini telah memilih hosnya, ia akan kekal di dalam tubuh tersebut sehingga ke akhir hayat (berdasarkan kajian dan pembuktian sains terkini)

HIV bertindak menyerang sistem pertahanan tubuh melalui serangan pada sel T atau lebih dikenali sebagai CD4. CD4 ini secara analoginya adalah satu gerombolan tentera akan akan mempertahankan tubuh hos dari serangan penyakit yang datang dari luar tubuh hos. Jika lumpuh sistem ini maka hos adalah sangat terdedah kepada serangan pelbagai jenis penyakit oportunistik termasuk barah yang jarang dijumpai.

Jika pesakit tidak mendapatkan rawatan, HIV akan memusnahkan sel CD4 dan ini akan membawa pada peringkat terakhir jangkitan yang dipanggil AIDS.

Secara ringkasnya bagi memudahkan pemahaman, pesakit HIV yang mendapat rawatan dan mengubah cara hidup tidak semestinya akan mendapat AIDS malah ada di antara pesakit yang mampu hidup lama sama seperti mereka yang tidak punya masalah ini.

Sayangnya jangkitan AIDS adalah berpunca dari HIV yang tidak dirawat. AIDS boleh berlaku selepas beberapa tahun tubuh pesakit mula diserang HIV.

HIV bukanlah sejenis penyakit yang mampu menjangkiti manusia lain dengan mudah. Begitu banyak mitos tentang HIV dan AIDS yang disebarkan oleh mereka yang tidak bertanggungjawab dalam menakutkan masyarakat dan membina stigma buruk terhadap penghidap.

HIV hanya mampu berjangkit dengan tiga (3) cara iaitu:

1) Interaksi darah antara non HIV dan penghidap HIV. Darah baru penghidap yang masih berada di dalam suhu tubuh manusia mempunyai konsentrasi virus yang sangat tinggi. Tetapi apabila virus ini terdedah kepada persekitaran bukan tubuh manusia, ia tidak mampu untuk hidup lama. Haiwan / serangga penghisap darah juga bukanlah agen dalam menyebarkan penyakit ini kerana perbezaan persekitaran tubuh antara manusia dan haiwan. Memang benar virus ini bermula dari haiwan primat tetapi proses evolusi dan mutasi yang berlaku menjadikan virus ini hanya mampu hidup secara eksklusif di dalam badan manusia.

2) Perpindahan cairan tubuh melalui hubungan seks.

Selain darah konsentrasi virus ini uga amat tinggi di dalam cairan tubuh yang dihasilkan melalui hubungan seks. Risiko mendapat jangkitan adalah agak tinggi melalui hubungan seks oral sekirang cairan tersebut masuk ke tubuh non HIV. Risiko jangkitan boleh teradi sekiranya ada luka dan interaksi darah sepanang hubungan seks oral dijalankan. Walaupun lebih rendah tetapi risikonya masih cukup tinggi.

3) Jangkitan silang dari ibu penghidap HIV+ kepada bayi.
Ibu-ibu yang diangkiti HIV adalah tidak dibenarkan memberikan susu ibu kepada bayi mereka kerana konsentrasi virus yang sangat tinggi di dalam susu ibu.
(Proses angkitan dari ibu kepada bayi akan diterangkan dalam artikel yang lain)

Itulah sedikit sebanyak pengenalan akan apa itu HIV dan AIDS yang perlu umum ketahui. Dalam artikel yang seterusnya akan diterangkan akan tahap-tahap dalam jangkitan HIV dan mekanisme jangkitan secara lebih mendalam.


Dahsyatnya Peninggalan-Peninggalan Pertempuran Visby!

Pada 22 Julai 1361, Raja Valdemar IV dari Denmark mengirim ba.la tentera seramai 2500 orang mendarat di pantai barat Gotland. Gotland adalah sebuah pulau yang terletak hanya 90 kilometer dari daratan Sweden, dan selama berabad-abad ia telah memainkan peranan secara dominan dalam perkembangan perdagangan antara Eropah dan Rusia.

Kota Visby yang bertembok telah menjadi anggota Liga Hanseatic sejak 1280. Liga ini melindungi kepentingan ekonomi semua kota yang menganggotainya di sepanjang laluan perdagangan dan setiap kota memiliki sistem perundangan dan kekuatan ketenteraannya sendiri.

Menjelang pertengahan abad keempat belas, kota ini telah menceroboh kawasan luar bandar, paksi dan keanggotaannya dalam Liga Hanseatic telah memisahkan kota ini dari seluruh pulau dan ini telah menimbulkan banyak pergaduhan di kalangan penduduk kota dengan mereka yang tinggal di luar bandar.

Menjelang tahun 1356, kepentingan Visby menjadi semakin berkurangan dalam komuniti Hanseatic dan perkara ini tidak disedari oleh Raja Valdemar dari Denmark yang telah menyaksikan Liga Hanseatic menjadi semakin kuat di negaranya sendiri. Dek kerana naik marah kerana dia tidak mempunyai kawalan atau hak bersuara dalam isu laluan perdagangan yang dia lindungi, Valdemar berangkat menuju ke Gotland untuk melancarkan p.erang.

Para penduduk kota Visby entah bagaimana seolah-olah telah pun diberi amaran mengenai perang tersebut, membuatkan mereka telah bertindak menutup pintu tembok. Tetapi 1800 orang petani bersedia untuk berjuang untuk negara mereka yang kecil itu. Tidak pasti pula siapa yang mengeawal te.n.tera Gotland. Namun barangkali seseorang itu mungkin seorang bangsawan kecil dari beberapa kedudukan tertentu yang mungkin memiliki pengalaman k.ete.nter.aan.

T.ent.era Denmark, terdiri terutamanya dari angkatan t.entera Denmark dan Jerman. Ramai t.entera upahan dari pantai Baltik Jerman, dengan pengalaman yang masih baru dalam berbagai p.ertem-puran dan p.e-rang yang melibatkan negara-negara Jermanik dan Skandinavia..

Sebilangan besar petani Sweden cuba menepis p.ence.ro.bohan Denmark berhampiran kota Visby, tetapi warga Gotland yang tidak berpengalaman tidak mampu menandingi tentera Denmark dan kebanyakan dari mereka ini dib.an.tai semasa p.ertem-puran. Lelaki, orang tua, pemuda, warga kurang upaya – mereka semua m.a-ti dalam pertem-puran di luar tembok kota Visby dan m.a-yat.-m.a-yat mereka dibuang ke dalam satu kubur besar.

Hampir 700 tahun kemudian sebuah k.ubur besar ditemui di Pulau Gotland dan pada tahun-tahun seterusnya hingga tahun 1928 sekurang-kurangnya tiga lagi lubang ditemui. Kubur yang terakhir dijumpai di luar gerbang Visby, sebuah kota bertembok. Penyelidikan arkeologi dilakukan di perkuburan yang luas itu pada tahun 1928-1930 lalu teknologi moden dan sains memberikan penjelasan terbaru mengenai apa yang berlaku.

M.a-.yat para pejuang petani ditikam dan di.te.ta.k hampir menggunakan apa saja bahan dan s.en.jata yang bernilai dan ditemui bersama-sama pakaian perisai di dalam lubang di mana mereka telah dibuang. Lebih dari 1185 rangka manusia ditemui di dalam lubang yang diteroka itu dan banyak lagi khazanah ditemui, ada yang tidak dapat diakses.

Hanya beberapa rangka saja yang didapati masih memakai kelengkapan sampingan seperti tengkorak dengan zirah berantai masih dalam kedudukannya, tetapi kebanyakan yang lain dilengkapi dengan persenjataan yang teruk.

T.erdapat sebanyak 456 bukti kesan l.uk4 yang dilakukan oleh senjata p.emo-tong, seperti pedang dan kapak. Terdapat 126 darinya adalah kesan dari senjata p.en.usuk seperti anak panah, tombak dan “morning stars” iaitu sejenis senjata yang merupakan bebola kayu yang dipasang dengan paku logam dan dilekatkan pada pemegang pendek dengan rantai dan ia digunakan terhadap bahagian kepala atau atas dari bahu.

Terdapat juga sejumlah k.ec.ede-raan yang di.han-curkan oleh p.alu dan tukul pe-rang. Ia juga sering digunakan untuk menamatkan penderitaan rakan yang tercede-ra teruk.

Rangka dengan luk4 yang di.po-tong dibahagikan kepada dua kumpulan, yang menunjukkan bukti peretasan tetapi dihabisi pada tulang dan yang sebenarnya ma-ti akibat patah/han-cur tulang adalah 29 orang.

Contohnya dalam lebih dari satu kes di mana seseorang disasarkan oleh pedang yang ditujukan dengan sempurna ke atas kaki dan terus melepasi kedua-duanya yang dengan mudah memo-tongnya. Beberapa yang lain mempunyai bukti lebih daripada satu hen-taman yang lebih rendah sebelum pu-kulan penamat digunakan sama ada semasa atau selepas pertem-puran.

Tukul pe-rang juga menjadi bukti di mana bahagian segi empat kepala tukul meninggalkan kesan bentuknya pada bahagian tengkorak yang telah menjadi sasaran.

Tidak diketahui siapa yang terawal di.se-rang terlebih dahulu. Beberapa tekaan boleh dibuat berdasarkan dua p.u-kulan tukul yang pantas untuk menjatuhkan orang itu dan anak panah yang mendarat selepas pu-kulan itu, atau hujan panah yang membuatkan seseorang memalingkan badannya dan kemudian dua pu-kulan palu untuk menamatkan kesengsaraannya, sebelum menja-rah dan membuang ma-yat dia dan rakan-rakannya ke dalam lubang.

Bentuk struktur kelompok kepala anak panah adalah sangat luar biasa dan menimbulkan persoalan, apakah mereka menggunakan taktik hujan panah seperti dalam pertem-puran Crecy di mana ia dikatakan askar Longbow Inggeris melepaskan 100,000 anak panah di udara pada satu masa.

Terdapat satu rangka seorang lelaki yang kedua belah kakinya terp.ut.us, dan ia dipercayai dilakukan hanya dengan satu pu.-kulan! Pu-kulan itu mengenai kaki kanan di bawah lutut di bahagian luar, dan kemudian memb.elah kaki kiri pada bahagian bawah dari dalam kaki kanan. Oleh kerana tidak masuk akal seseorang akan masih berdiri dengan satu kaki yang dip.o-tong, satu hen-taman pastinya telah mem.o-tong kedua belah kaki di bawah lutut.

Seperti yang dapat dilihat di bahagian lain, ia tidak begitu mengejutkan. Terdapat beberapa rangka di mana kaki telah terputus, dan ada banyak kesan p.o-tongan pada bahagian bawah kaki.

Benar, kaki nampaknya menjadi sasaran utama. Anggaran kasar adalah hampir 70 peratus kesan se-rangan yang dikesan pada rangka di Visby ditujukan ke bahagian bawah kaki. Ini perkara biasa, kerana bahagian bawah kaki adalah bahagian yang sukar dilindungi, walau dengan perisai sekali pun. Ini menjelaskan mengapa mereka menjadi sasaran.

Bahagian kepala juga sering menerima banyak h.en-taman. Terdapat beberapa tengkorak yang ditemui di Visby yang menerima begitu banyak pu-ku.lan sehingga kita boleh tertanya-tanya, adakah penye-r.ang tidak merasa bosan atau penat m.enghen-tam mangsanya yang malang itu?

Sebilangan besar tengkorak masih memakai zirah berantai mereka, dan walaupun zirah itu memberikan perlindungan, banyak pu-kulan yang mengenai zirah hingga ia termasuk sekali ke dalam tulang. Salah satu tengkorak yang paling tidak dahsyat adalah di mana mangsa terkena pu-kulan tajam tepat pada batang hidungnya. Pu-kulan itu sangat kuat sehingga menembusi rahang atas.

Terdapat juga tengkorak dari pertem-puran yang berbeza yang menunjukkan betapa ganasnya pertem-puran itu. Pertem-puran Towton dilancarkan semasa English W4rs of the Roses pada 29 Mac 1461, berhampiran perkampungan Towton di Yorkshire. Ini membawa pertukaran raja di England, dengan pemenangnya adalah Edward, Duke of York yang menjadi Raja Edward IV. 28,000 orang ma-ti dalam masa satu hari.

RUJUKAN:

Thordeman, Bengt; Nörlund, Poul; Ingelmark, Bo E. (2001). Armour from the B4ttle of Visby, 1361. [Union City, Calif.]: Chivalry Bookshelf.


Ulasan Passengers: Titanic Versi Angkasa Lepas

Sebuah lagi filem sains-fiksyen. Latar filem ini memang sains-fiksyen, tapi dasar ceritanya menjurus pada drama. Kalau kau orang tonton filem ini, konsep sains-fiksyen itu tak ditekankan sangat. Cuma sekadar latar, tapi akan fokus pada hubungan antara dua manusia yang akan menghabiskan hidup mereka di kapal angkasa.

Sebelum aku selesai menonton filem ini, cikgu dah bagi ulasan dia pada aku. Jadi, ulasan yang aku buat ini adalah daripada idea dia, aku cuma panjangkan dan buat penambahan.

1. Gesaan Stephen Hawking Untuk Membina Penempatan Baru.

Hawking pernah menggesa umat manusia untuk berpindah ke angkasa dalam tempoh 100 tahun. Gesaan ini disebabkan oleh banyak faktor seperti bencana, peningkatan populasi manusia yang mendadak, pencemaran global.

Hawking lebih menumpukan pada keadaan Bumi yang tidak mampu lagi menampu manusia kerana telah ‘sakit’ dan ‘tenat’, lalu mengakibatkan manusia menghadapi bahaya.

Filem ini merealisasikan visi Hawking untuk memindahkan manusia keluar daripada Bumi. Dalam filem ini, terdapat penempatan baru untuk manusia yang bernama ‘Homestead II’.

Perjalanan yang mengambil masa 120 tahun dengan kelajuan 50% daripada kelajuan cahaya. Manusia telah ditidurkan selama 120 tahun dalam sebuah kapal bernama Avalon.

Yang menjadikan filem ini bermula apabila seorang mekanik, Jim Preston dikejutkan 90 tahun awal kerana disebabkan pelanggaran kapal oleh asteroid, lalu mengakibatkan pod hibernasi Jim terganggu.

Idea Hawking ini, bila dilihat dalam skop realiti, Elon Musk telah memulakan langkah tersebut dengan projek permulaan untuk mendirikan penempatan di Marikh.

Tak mustahil, dalam tempoh beberapa tahun akan datang, manusia akan mula menduduki Marikh.

2. Hierarki Keperluan (Hierarchy of Needs)

Dalam filem ini, Jim dibangunkan lebih awal. Yang menarik tentang kapal Avalon, ia memenuhi seluruh keperluan asas manusia seperti tempat tinggal, keselamatan dan makanan.

Dalam Hierarki Keperluan yang diasaskan oleh diasaskan oleh Abraham Maslow, seorang ahli psikologi, manusia ini mempunyai tingkatan keperluan.

Hal pertama yang sangat diperlukan oleh manusia adalah keperluan fizikal iaitu makanan, tempat tinggal, keselesaan, dan sama waktu dengannya.

Kemudian, keperluan keselamatan. Ketiga, kasih sayang dan tempat bergantung. Keempat, keperluan dihormati dan rasa diperlukan. Dan yang terakhir, kejayaan dalam memenuhi sesuatu.

Menarik sebenarnya filem ini betul-betul menuruti ‘Hierarki Keperluan’ yang disarankan oleh Maslow. Cikgu yang terangkan kepada aku pasal idea ini. Aku tak terfikir pula.

Kalau kau orang tonton filem ini, kau orang akan lihat Jim dapat hidup seorang diri selama setahun dengan keperluan tahap pertama dan tahap keduanya telah tertunai.

Sampailah dia rasa perlukan keperluan lain, iaitu keperluan tahap ketiga.

Bila sampai tahap ketiga, Jim terus jadi sedih dan kemurungan kerana keperluan ketiganya tak tertunai iaitu tempat mengadu dan kasih sayang. Yelah, sebab hidup seorang diri. Watak Arthur sebagai peneman tak mencukupi, sebab Arthur adalah seorang robot yang tak ada emosi.

Masa inilah, dia cuba bangunkan Aurora Lane untuk memenuhi keperluannya.

Bila cerita berjalan, kita akan nampak keperluan tahap keempat pun tertunai dengan kerosakan kapal Avalon yang perlu dibaiki. Kemudian, tahap kelima tertunai dengan pembinaan penempatan mereka sendiri di dalam Avalon.

3. Pelakuran Nuklear Sebagai Sumber Tenaga

Kali ini aku nak sembang pasal sedikit aplikasi yang digunakan dalam filem ini. Dalam filem ini, kapal Avalon tidak bergerak menggunakan minyak, tetapi menggunakan tenaga nuklear.

Tenaga nuklear, selain dapat menjadi bahan memusnahkan umat, ia juga dapat menjadi proses yang dapat membantu umat manusia. Proses pelakuran nuklear ini adalah proses yang sangat susah nak dibuat kerana manusia masih belum mampu mengawalnya dengan sempurna.

Tapi, kalau manusia dapat mengawal, ia dapat menjadi sumber tenaga yang sangat bagus yang dapat menggantikan bahan api dari gas dan petroleum.

Matahari adalah contoh pelakuran nuklear. Tenaga matahari dihasilkan oleh proses pelakuran nuklear. Jadi, kapal Avalon bergerak berasaskan hasil daripada tenaga yang lebih kurang setanding dengan tenaga matahari.

Setakat ini, manusia sedang mencipta sebuah peralatan yang dipanggil ‘tokamak’ untuk menghasilkan proses pelakuran nuklear melalui proses elektromagnetik.

4. Kapal Avalon dan Kapal Titanik

Konsepnya lebih kurang sama. Cinta antara dua darjat dan kedua-dua kapal mengalami kerosakan akibat pelanggaran.

Dalam Titanic, cinta melibatkan seorang anak yatim miskin dan seorang wanita daripada kelas atasan. Avalon pula percintaan antara seorang mekanik kelas bawahan dan jurnalis daripada kelas atas.

Kapal Titanic dilanggar oleh batu ais gergasi dan kapal Avalon dilanggar oleh asteroid gergasi.

Yang berbezanya, kapal Titanic tak selamat dan kapal Avalon selamat. Dan dalam Passengers tak ada ‘You jump, I jump‘.

5. Aplikasi Graviti

Kalau kau orang perasan, tempat tidur, tempat makan, ataupun senang cerita tempat-tempat yang dapat dilalui oleh manusia dalam kapal tersebut sebenarnya sedang berpusing.

Tapi Jim dan Aurora tak rasa diri mereka berpusing dan terumbang-ambing. Sebabnya pusingan kapal Avalon itu yang menyebabkan adanya ‘graviti’.

Graviti ini cumanya rekaan. Ia tak sama dengan maksud graviti yang sebenarnya. Graviti rekaan adalah pemahaman ke atas konsep ‘manusia yang tidak terapung’.

6. Perlindungan Berasaskan Medan Magnet.

Ingat tak masa awal-awal, kapal Avalon ini mempunyai perlindungan daripada sebarang bahaya seperti sisa-sisa angkasa macam batu meteor dan asteroid.

Sebenarnya, kapal ini menghidupkan medan magnet sama seperti Bumi. Konsepnya sama, medan magnet Bumi juga turut memberikan perlindungan kepada Bumi daripada angin solar Matahari.

Akibat pelanggaran ini, terhasillah aurora yang selalu kita nampak di Bumi.

Kapal Avalon ini aplikasi hal yang sama iaitu medan magnet sebagai bentuk perlindungan. Tap Bumi hasilkan medan magent secara semula jadi dan Avalon pula hasilkan medan magnet berasaskan sumber tenaga nuklear.

7. Takdir Jim

Cerita ini banyak sembang pasal takdir. Ada sebab kenapa ditakdirkan Jim hidup lebih awal. Sebelum malapetaka ke atas Avalon berlaku, Jim telah usik-usik sebahagian besar sistem kapal dan memahami sistemnya.

Yelah, dia seorang mekanik. Pada waktu kerosakan Avalon semakin serius, Jim dapat memainkan peranannya sebagai seorang mekanik untuk menyelamatkan kapal dan 5000 manusia lain yang sedang tidur.

Kita pun macam itulah. Bila kita ditakdirkan sesuatu, awalnya memang kita tak nampak. Tapi lama-lama kita akan sedar kenapa kita berada di situ pada peringkat awalnya.

Kredit kepada Asilah Jamil untuk perkongsian info.


Shang Yang: Individu Disebalik Kebangkitan Dinasti Qin Menjadi Gergasi China

361 SM: Duke Xiao of Qin (Quliang: 361 SM-338 SM) menaiki takhta negara Qin ketika masih belia setelah kematian Duke Chu of Qin (Chuzi II: 386 SM-385 SM) . Kemajuan negara Qin setelah hampir 300 tahun kematian Duke Mu of Qin telah membentuk peribadi penguasa Xiao bercita-cita untuk meneruskan empayar kekuasaan leluhurnya. Untuk memulakan langkah perluasan kuasa jauh dari negara Qin, maka penguasa Xiao mengatur rancangan pertamanya iaitu untuk mengumpulkan para cendekiawan dari seluruh tanah China datang berkhidmat di bawah pemerintahannya.

KEANGKUHAN NEGARA WEI MENGUNDANG PADAH.

• Gongsun Yang dari negara Wei datang menemui penguasa Xiao lalu menyatakan hajatnya untuk berkhidmat kepada negara Qin. Pada mulanya, permintaan Gongsun Yang ditolak mentah-mentah oleh penguasa Xiao setelah Gongsun Yang hanya berbicara panjang lebar tentang sesuatu tanpa diisi dengan perkara yang penting sehingga tidak menarik perhatian penguasa Xiao. Gongsun Yang yang tidak berputus asa merayu kembali kepada penguasa Xiao untuk diberikan peluang kali kedua menunjukkan bakatnya yang terpendam. Penguasa Xiao mengizinkan dan pada kali kedua inilah, Gongsun Yang mengeluarkan segala strategi-strateginya dan idea-idea yang bernas untuk menjadikan negara Qin sebagai yang terkuat daripada tujuh negara yang lain. Setelah tiga malam berturut-turut penjelasan yang panjang lebar disampaikan oleh Gongsun Yang, maka penguasa Xiao yang kagum dengan bakat beliau sehingga Gongsun Yang diangkat sebagai penasihat dalam pentadbirannya. Berikut adalah strategi dan idea yang dikemukakan oleh Gongsun Yang:

1. Jika ingin menjadikan negara Qin sebagai negara terkuat mulai sekarang, maka negara ini memerlukan sebuah pasukan tentera yang kuat dan bekalan makanan yang banyak serta tidak pernah putus.

2. Menawarkan jawatan yang tinggi dalam pemerintahan dan akan dianugerahkan pangkat kehormatan dari pemerintah, iaitu:

a. Tentera Qin yang berjasa dalam peperangan mahupun memberikan idea yang bijak untuk mengalahkan musuh dan memenanginya maka beliau akan diberikan ganjaran yang banyak atau dinaikkan ke pangkat yang tertinggi dalam jabatan ketenteraan.

b. Masyarakat atau penduduk biasa yang berjaya dalam memberikan hasil pertanian yang bagus serta bijak menguruskan tanah dalam menambahkan penghasilan bekalan makanan mentah yang banyak kepada negara akan diberikan jawatan pangkat yang terhormat di dalam pentadbiran Qin.

• Idea yang dikemukan oleh Gongsun Yang diterima bulat-bulat oleh penguasa Xiao tanpa bantahan. Arahan baru dikeluarkan, reformasi yang dilancarkan oleh Gongsun Yang berjalan dengan baiknya sehingga ramai masyarakat yang berstatus sosial rendah berebut-rebut dalam berjasa ketika berperang atau berusaha keras mengeluarkan hasil tanaman yang melimpah.

• Berkat kesanggupan penguasa Xiao menerima usulan Gongsun Yang membuahkan hasil setelah idea dan strategi penasihatnya ini menciptakan suasana yang baharu dalam pemerintahan negara Qin sehinggakan kekuatan tentera dan ekonomi negara ini yang dahulunya hanya biasa menaiki aras negara kecil yang setaraf dengan enam buah negara besar yang lain, iaitu Han, Wei, Chu, Zhao, Qi dan Yan.

Akibat daripada reformasi undang-undang baru yang diperkenalkan oleh Gongsun Yang tidak hanya menguatkannya di dalam kedudukan politik tetapi dalam masa yang sama beliau mencipta musuh daripada bangsawan tempatan yang telah hilang status quo yang telah lama mengakari negara Qin.

• Dasar pemerintahan meritokrasi yang diusulkan oleh Gongsun Yang dan dilaksanakan oleh penguasa Xiao mengubah persepsi para bangsawan Qin yang selama ini memiliki pelbagai tanah yang luas disita dan diberikan kepada masyarakat yang berbakti pada negara Qin.

Ajaran Li Kui yang dianuti oleh Gongsun Yang mengajarkannya bahawa segala pangkat darjat dalam kekuasaan, harta dan kehormatan diterima melalui kerja yang keras serta bukannya melalui pewarisan harta melalui keturunan atau mempunyai hubungan darah dengan keluarga penguasa.

• Melalui tahapan-tahapan reformasi yang diterapkan oleh kedua tokoh terbabit, maka negara Qin mula berkembang dengan lebih maju dan stabil. Gongsung Yang mengatur langkah seterusnya untuk meluaskan pengaruh negara Qin. Beliau mencadangkan kepada penguasa Xiao untuk memindahkan pusat pemerintahan ke kota Xianyang iaitu sebuah tempat yang terletak di sebuah tanah tinggi Guanzhong bersebelah sungai Wei. Kelebihan yang didapati melalui keadaan geografinya iaitu dikelilingi oleh gunung-gunung yang tinggi dan hanya mempunyai satu pintu masuk sahaja, melalui pintu gerbang Hangu lalu serta-merta menjadikan kota Xianyang mudah dipertahankan daripada serangan musuh.

SEMBURAN NAFAS NAGA QIN BERTIUP DI TIMUR.

Kedudukan kota baharu yang juga berdekatan dengan perbatasan timur negara Qin memberikan kesempatan kepada Gongsun Yang mengusulkan cadangan kepada penguasa Xiao untuk menguasai beberapa wilayah dan kota negara Wei yang terletak di kawasan timur.

• Dalam tempoh waktu yang terdekat ini, negara jirannya, iaitu Wei baru sahaja mengakhiri kekalahan dalam Perang Malingdao (342 SM) terhadap negara Qi. Gongsun Yang mengambil kesempatan emasnya untuk menakluk wilayah negara Wei dengan memperalatkan hubungannya yang baik dengan jeneral perang utama negara Wei iaitu Gongzhi Ang. Kepercayaan yang diberikan oleh Gongzhi Ang dikhianati oleh Gongsun Yang dengan mengerahkan pasukan tentera Qin dengan keizinan penguasa Xiao merebut kota-kota utama negara Wei iaitu kota Shaoliang, kota Hexi, kota Hedong dan kota Anyi (bekas pusat pemerintahan negara Wei).

Pada masa ini, negara Wei diperintah oleh Raja Hui of Wei.

• Melalui kejatuhan beberapa buah kota penting milik negara Wei menjadikan negara Qin serta-merta ditakuti oleh negara-negara besar yang lain. Api yang disembur oleh naga Qin mula terasa bahangnya. Negara Wei, Qi dan Zhao mula berjaga-jaga dengan segala serangan yang akan bakal berlaku dari pihak Qin suatu hari nanti.

• Atas keberhasilan Gongsun Yang menunjukkan kecerdikannya mereformasikan undang-undang dan perluasan kuasa Qin maka penguasa Xiao membalas jasanya dengan menghadiahi pangkat seorang bangsawan menguasai wilayah Shang dan Yu serta diberikan mandat untuk mentadbir 15 buah kota di wilayah terbabit. Beliau pun mendapat gelaran yang baharu, gelaran kehormatan yang diberikan langsung oleh penguasa Xiao iaitu Tuan Shang Yang.

UNDANG-UNDANG YANG MEMAKAN DIRI

Segala pangkat, harta dan kekuasaan yang diperlolehi secara susah-payah pasti akan berakhir jua. Begitu juga nasib yang akan dialami oleh Shang Yang.

388 SM.

• Setelah hampir 30 tahun pemerintahan yang berkembang pesat, penguasa Xiao pun meninggal dunia ketika berumur 44 tahun. Takhta kekuasaan Qin diturunkan kepada putera buangan, iaitu Putera Ying Si dengan memakai gelaran Raja Huiwen (338 SM-311 SM).

• Raja Huiwen menyimpan dendam kepada Shang Yang kerana beliaulah baginda menjadi putera dalam buangan pada suatu masa dahulu. Ketika Raja Huiwen masih muda dan memegang gelaran Putera Ying Si yang bakal mewarisi takhta negara Qin telah melakukan pelanggaran hukum ketika undang-undang Shang Yang diperkenalkan. Guru-guru Ying Si, Gongsun Jia dan Ying Qian dihukum dengan dipotong hidung lalu ditato kening mereka sementara Ying Si dibuang dari istana.

• Setelah menaiki takhta, Raja Huiwen ingin menghukum bunuh ke atas Shang Yang. Baginda ingin menampakkan hukum bunuh ke atas Shang Yang bukannnya bersifat peribadi melainkan melalui pelanggaran hukum. Ditambah pula hasutan oleh para menteri dan para bangsawan yang sudah lama memusuhi Shang Yang, baginda bernekad untuk memulakan agendanya ini.

• Shang Yang yang sudah mendengar khabar berita kemangkatan penguasa Xiao tidak dapat berbuat apa-apa melainkan hanya ada satu sahaja cara untuknya meneruskan hidup iaitu dengan melarikan diri daripada rumah kediamannya dan menuju ke negara Wei. Pasukan tentera Qin yang sudah tiba ke rumah Shang Yang menggeledah dan memburunya di atas alasan mengingkari perintah Raja Huiwen.

• Shang Yang melarikan diri secara senyap-senyap pada tengah malam dan sentiasa mengatur perjalannya agar tidak ditangkap oleh pasukan tentera Qin yang mula mendapat perintah rasmi untuk memburunya. Setelah melakukan perjalanan yang panjang dan lama akhirnya beliau tiba di gerbang kota negara Wei. Pada waktu ini negara Wei hanya bertahan di sebuah wilayah yang kecil dan lemah tetapi mendapat bantuan perlindungan ketenteraan daripada negara jirannya, negara Zhao. Pengawal yang menjaga pintu gerbang Wei mengetahui Shang Yang walaupun beliau memakai identiti palsu. Shang Yang dihalau kerana ulah beliaulah, negara Wei sekarang berada di ambang kehancuran. Shang Yang mati akal. Beliau tidak mempunyai cara lain untuk meneruskan hidup melainkan dengan melancarkan aksi pemberontakan ke atas Raja Huiwen. Pasukan pemberontak yang dikumpulkan melalui tentera upahan dan pengikutnya yang setia, pasukan Shang Yang membuat kekacauan sehingga memaksakan Raja Huiwen mengerahkan angkatan pasukan Qin yang besar untuk mengalahkannya Shang Yang. Pemberontakan Shang Yang dipatahkan dengan mudah lalu Shang Yang pula berhasil ditawan hidup-hidup dan dibawa ke hadapan Raja Huiwen. Raja Huiwen membacakan hukum yang bakal dijatuhkan kepada sesiapa yang melancarkan pemberontakan bersenjata ke atas penguasa Qin. Undang-undang yang dibacakan oleh Raja Huiwen merupakan undang-undang yang ditulis sendiri oleh Shang Yang.

• Bentuk hukuman yang dijatuhkan kepadanya iaitu hukuman mati dengan ditarik oleh empat buah kereta kuda. Maka tamatlah riwayat hidup seorang manusia yang berjaya membentuk negara Qin sejajar dengan negara lain tetapi segala kebaikannya selama ini dibalas dengan sebuah pengakhiran hidup yang sadis.

• Walaupun Raja Huiwen membenci Shang Yang, tetapi baginda masih memegang teguh undang-undang yang dibuat olehnya sehingga baginda berjaya meluaskan kuasa negara Qin melalui taklukan ke atas daerah Badan Shu (Sichuan) iaitu sebuah daerah yang kaya dengan hasil tanaman subur. Dengan taklukan ke atas daerah ini, maka pertahanan negara Qin di bahagian barat semakin kuat.

Bermulanya sebuah era pemerintahan baru di bawah pentadbiran Raja Huiwen yang bakal mengegarkan ketakutan terhadap enam negara besar yang lain sehinggakan mereka bersatu untuk menangkis ekspedisi perluasan kuasa pasukan Qin di bawah perjanjian bersekutu Anti-Qin (Hezong) 295 SM.


Strategi Raja Kechil Yang Membuka Laluan Bugis Masuk Johor

Selepas sahaja Sultan Mahmud Syah II mangkat tanpa meninggalkan zuriat, berlaku kekosongan kuasa dalam empayar Johor. Bagi memastikan empayar terus stabil, Bendahara Tun Abdul Jalil telah menaiki takhta dengan gelaran Sultan Abdul Jalil Riayat Syah.

Tapi secara tiba-tiba, seorang individu daripada Siak iaitu Raja Kechil mendakwa baginda adalah anak kepada Sultan Mahmud Syah II. Menurut Raja Kechil, baginda telah dibawa ke Siak ketika masih kecil. Sekarang ni Raja Kechil datang untuk menuntut kembali haknya. Dari situlah pengaruh Bugis mula meresapi empayar Johor.

Persoalannya macam mana Bugis boleh jadi sangat berpengaruh di Johor?

Sebenarnya orang Bugis dah berinteraksi dengan penduduk Tanah Melayu semenjak era Kesultanan Melaka. Ketika itu kehadiran mereka hanyalah untuk berdagang semata-mata. Selepas itu barulah orang Bugis terlibat secara rasmi dalam politik orang Melayu. Kedah menjadi negeri pertama yang menerima pengaruh Bugis.

Kehadiran Bugis di Kedah bermula apabila berlaku perebutan takhta antara Sultan dan Tengku Ngah Putra. Baginda bersama-sama tentera Bugis cuba menyerang Kedah tetapi gagal dan terus berundur.

Di Johor pulak macam mana?

Sebelum Raja Kechil ingin memulakan serangan dan rampasan kuasa, baginda telah berunding dengan Opu Daeng Bersaudara. Tujuannya adalah untuk mendapat sokongan dan ketumbukan tentera yang besar. Jika serangan ini berjaya, Daeng Parani akan dilantik oleh Raja Kechil sebagai Yang Dipertuan Muda.

Maka Opu Daeng Bersaudara pergi ke Langat yang merupakan penempatan orang Bugis untuk mengumpul tentera. Tanpa mereka sedari, Raja Kechil juga telah mendapatkan sokongan daripada Orang Laut daripada Kuala Johor dan Singapura bagi memulakan serangan. Tanpa apa-apa bantahan, Orang Laut dengan rela hati menyertai Raja Kechil kerana mereka adalah penyokong kuat Sultan Mahmud Syah II.

Melalui bantuan Orang Laut inilah, Raja Kechil berjaya menakluk Johor lantas digelar sebagai Sultan Abdul Jalil Rahmat Syah. Sultan yang sebelum ini telah diturunkan takhta dan dilantik semula sebagai bendahara Johor.

Secara diam-diam, anak kepada bekas sultan iaitu Tengku Sulaiman amat tidak berpuas hati dengan layanan Sultan Abdul Jalil Rahmat Syah. Maka dia merancang untuk menggulingkan sultan. Masalahnya, kesemua tentera empayar Johor memihak kepada Sultan Abdul Jalil Rahmat Syah.

Untuk itu, Tengku Sulaiman telah meminta bantuan Opu Daeng Bersaudara untuk bersama-sama menyerang Johor. Sebagai balas salah seorang daripada Opu Daeng Bersaudara akan dilantik sebagai Yang Dipertuan Muda Riau. Opu Daeng Bersaudara dengan senang menerima tawaran Tengku Sulaiman. Ditambah lagi Opu Daeng Bersaudara beranggap ini adalah balasan kerana Sultan Abdul Jalil Rahmat Syah memungkiri janjinya.

Jadi, bermulalah serangan orang Bugis terhadap Sultan Abdul Jalil Rahmat Syah. Pada mulanya tentera empayar Johor dapat menangkis serangan Bugis. Tetapi amukan Bugis yang terlalu hebat membuatkan baginda terpaksa memindahkan pusat pentadbiran daripada Kota Tinggi ke Kepulauan Riau. Ingatkan dah selamat tapi Opu Daeng Bersaudara tetap mengejar baginda. Mahu tak mahu, Raja Kechil terpaksa lari ke tempat asalnya di Siak.

Kejayaan menewaskan Raja Kechil telah membuatkan Tengku Sulaiman telah dilantik sebagai sultan empayar Johor dengan gelaran Sultan Badrul Alamsyah I. Manakala Daeng Marewah menjadi yang Yang Di Pertuan Muda Riau. Selepas itu semua tahu apa yang berlaku dan Bugis menjadi sangat berpengaruh di johor.

Nak tahu lebih banyak tentang kehebatan Johor, sila baca buku TASJIL ANIS SALATIN: RAHSIA AGUNG JOHOR. Boleh beli di sini bit.ly/3UPqdSD

Rujukan

Syahrul Rahmat. (2019). Bugis di kerajaan Melayu: Eksistensi orang Bugis dalam pemerintahan kerajaan Johor-Riau-Lingga-Pahang. Jurnal Studi Islam Kawasan Melayu, 2(1), 35-44. Dipetik daripada http://ejournal.stainkepri.ac.id/index.php/perada/article/view/25/22


Revolusi Rusia, Revolusi Sumatera Timur Dan YDPA Malaysia

Pada 24 November lalu, kita menyaksikan Anwar Ibrahim dilantik menjadi Perdana Menteri Malaysia. Perlantikan beliau sebagai Perdana Menteri dibuat setelah YDPA memberi perkenan kepadanya untuk dilantik menjadi Perdana Menteri hasil dari mesyuarat Raja-raja Melayu bagi menyelesaikan krisis politik akibat tergantungnya Parlimen. Parlimen tergantung apabila tiada parti yang berjaya mendapat majoriti mudah dalam pilihanraya yang berlangsung pada 19 November lalu.

Tetapi keputusan yang dibuat oleh YDPA dilihat seolah-olah dibantah oleh pemimpin Perikatan Nasional seperti Muhyiddin Yassin & Haji Abdul Hadi Awang. Hal ini dilihat apabila Haji Abdul Hadi menuduh YDPA sengaja menangguhkan perlantikan Muhyiddin Yassin sebagai Perdana Menteri selepas pengerusi PN itu memaklumkan bahawa terdapat majoriti 115 ahli parlimen yang menyokongnya menjadi Perdana Menteri kepada YDPA. Ramai orang yang menuduh bahawa tindakannya seolah-olah cuba menderhakai Raja-raja Melayu.

Ironinya apabila sebuah parti yang membawa gagasan Melayu Islam cuba melawan titah Raja. Ini bukan pertama kali dilakukan oleh mereka, ketika mereka mengisytiharkan darurat pada 12 Januari 2021 jelas-jelas membelakangi YDPA dalam membuat pengisytiharan. Jadi, bagaimana sebuah parti yang membawa agenda Melayu Islam, menentang ICERD, menentang Statut Rom dan mendakwa kerajaannya pada suatu ketika dahulu sebagai kerajaan pintu Istana pula hendak melawan Raja. Mengapa tidak PH, budak-budak Twitter, budak-budak anti Establishment seperti Fahmi Reza yang melakukan sedemikian. Inilah yang akan dibahaskan oleh penulis dalam artikel ini.

Jika kita ingat kembali, Revolusi Rusia 1917 digambarkan sebagai revolusi komunis yang berjaya menjatuhkan dinasti Romanov yang memerintah Rusia hampir 300 tahun. Lenin terus dilihat sebagai syaitan komunis yang bertanggungjawab menjatuhkan Tsar Nicholas ini. Peristiwa menyebabkan komunis menjadi ancaman kepada negara yang masyarakatnya mendukung raja. Komunis terus dipersalahkan terhadap jatuhnya sistem beraja disesebuah negara. Namun, mengapa hanya selepas 300 tahun sistem beraja berjaya dijatuhkan di Rusia. Sedangkan, fahaman sosialis & anarki sudah wujud di Rusia sejak dari zaman pemerintahan Tsar Nicholas I (1825-55). Malah, rakyat Rusia telah ditindas sekian lamanya di bawah Rejim Tsar.

Izinkan penulis memberi pencerahan, kejayaan Revolusi Rusia 1917 bukanlah hasil dari usaha penat lelah oleh kaum pekerja & gerakan Revolusioner. Tetapi, kejayaan revolusi tersebut adalah hasil pengkhianatan dari golongan Warlord Rusia yang dilihat tidak lagi mendukung pemerintahan Tsar. Konsep Warlord Hegemony merupakan konsep yang penting dalam mengekalkan sebuah rejim pemerintahan. Bagaimana Nicholas I mampu mengekalkan pemerintahannya yang autokratik adalah daripada dukungan para Warlord yang berjaya menggagalkan gerakan Decembrist pada tahun 1925.

Tsar Alexander II (1855-81) pula, gagal mengekalkan pemerintahannya akibat daripada usaha reformasinya seperti penghapusan perbudakan yang tidak disenangi oleh golongan Warlord. Akibatnya, baginda akhirnya terbunuh dalam serangan bom yang dilakukan oleh puak anarki. Manakala, anaknya Alexander III (1881-94) mampu mengukuhkan kekuasaan autokratiknya apabila tidak lagi berminat untuk meneruskan usaha reformasi ayahnya dan tunduk kepada kehendak Warlord. Namun ketika Nicholas II menaiki takhta, baginda mendapat dukungan para Warlord pada peringkat awalnya. Namun, dukungan para Warlord berubah apabila keengganan baginda untuk tunduk kepada nasihat para Warlordnya ketika perang Rusia-Jepun 1904-05. Akibatnya terjadilah Revolusi 1905 yang membawa reformasi dalam sistem pemerintahan dengan penubuhan Duma.

Namun, reformasi ini sedikit tidak merugikan para Warlord malah memberikan manfaat yang banyak kepada mereka. Kebencian para Warlord terhadap Tsar Nicholas II semakin memuncak ketika Perang Dunia I (1914-18). Hal demikian, disebabkan isterinya yang berbangsa Jerman Alexandra yang dianggap ejen kepada Jerman. Keadaan ditambah buruk lagi apabila Nicholas melantik isterinya sebagai pemangku kerajaan ketika baginda turun ke medan perang. Pelbagai usaha dilakukan oleh para Warlord untuk menjatuhkan Nicholas II termasuk menjadikan kisah hubungan Rasputin dengan Permaisuri Alexandra sebagai senjata untuk meniupkan kebencian rakyat kepada keluarga Tsar. Kemuncaknya Rasputin dibunuh, Tsar Nicholas II dijatuhkan dan keluarganya dibunuh.

Persoalannya, mengapa banyak daripada kerabat Romanov lain terselamat termasuk bondanya Marie Feodorovna. Sedangkan Kakak Iparnya Elisabeth yang juga isteri kepada pakciknya turut terbunuh. Hal ini kerana, mereka mendapat perlindungan daripada Warlord yang hanya menanamkan kebencian terhadap keluarga Nicholas dan isterinya yang dianggap ejen kepada Jerman. Hal demikian dapat dilihat apabila Raja George V yang merupakan sepupunya cuba untuk menyelamatkan keluarga Tsar tapi dibatalkan disaat akhir sebelum komunis melancarkan Kudeta pada bulan November 1917. Masalah yang sama turut berlaku di Sumatera Timur.

Revolusi Rakyat 1946 di Sumatera Timur bukanlah berpunca daripada gerakan komunis seperti yang digembar-gemburkan tetapi berpunca dari Warlord yang sudah sekian lamanya ingin merebut kuasa. Para Warlord ini, menjadi bengang apabila raja-raja Melayu Sumatera Timur menolak untuk bergabung dengan Republik Indonesia. Republik ini merupakan salah satu keberuntungan kepada para Warlord untuk meluaskan pengaruh kekuasaan di dalam Republik Indonesia. Maka terjadilah pembantaian terhadap keluarga raja-raja Melayu di Sumatera Timur akibat kebencian yang ditiupkan kepada rakyat terhadap mereka. Sehingga tokoh ternama seperti Amir Hamzah turut terkorban. Masalah ini turut terjadi di dalam sistem politik di Malaysia.

Jika kita lihat sejak pentadbiran Tun Dr Mahathir pada tahun 1980an lagi, kebencian terhadap raja-raja Melayu sudah mula ditiupkan oleh Warlord melalui krisis Perlembagaan. Hal demikian berlaku apabila raja-raja Melayu sudah mula mengkritik pentadbirannya yang dilihat terlalu autokratik. Maka, pelbagai sentimen kebencian terhadap raja-raja Melayu ditimbulkan seperti kononnya kerabat Johor samseng. Kebencian terhadap raja-raja Melayu ini ditiupkan lagi ketika Mahathir menjadi Perdana Menteri buat kali kedua pada tahun 2018. Hal demikian, berlaku apabila Sultan Johor mula bersuara terhadap isu rasuah, sentimen pepecahan, ekonomi dan sikap kerajaan Pusat terhadap Johor. Maka, api kebencian cuba ditiupkan lagi terhadap kerabat Johor.

Kesimpulan yang ingin penulis sampaikan, kita dapat lihat bertapa kuatnya pengaruh Warlord terhadap sesuatu institusi pemerintahan negara. Jika raja atau sesuatu kerajaan dilihat gagal menjaga kepentingan para Warlord ini maka mereka akan berusaha untuk menjatuhkannya dengan hanya perlu meniupkan api kebencian terhadap raja-raja atau kerajaan kepada rakyat. Jika masalah ini gagal diselesaikan DS Anwar Ibrahim, justeru akan rosak sistem pemerintahan negara kita.

Kini YDPA & Raja-raja Melayu pula cuba ditiupkan oleh para Warlord ini. Bahaya paling besar kepada Institusi Raja-raja & pemerintahan negara kita bukan datang dari puak kiri atau gerakan anti raja seperti budak-budak Punk, Twitter atau Fahmi Reza. Mereka hanyalah simptom sahaja.

Tetapi, ancaman itu datang dari para Warlord yang memperkudakan institusi raja–raja & pemerintahan untuk kepentingan peribadi mereka sendiri. Kita perlu mengambil iktibar daripada peristiwa bagaimana Umar Abdul Aziz, seorang khalifah yang terbilang digulingkan akibat tidak tunduk kepada Warlord seperti AL Hajjaj Ibn Yussuf AL Shaqafi.

Artikel kiriman Pekan Moden untuk The Patriots.


UK Rancang Halau Pencari Suaka Ke Rwanda

Sekitar zaman 1960-an, sepasang suami isteri bernama Sushil dan Anjana Patel berhijrah ke United Kingdom. Mereka mempunyai anak bernama Priti. Anak ini membesar dengan cemerlang, menimba ilmu di Universiti Keele dan kemudian Universiti Essex. Pada 24 Julai 2019, Priti menjadi Menteri Dalam Negeri United Kingdom dalam Kabinet Boris Johnson. Segala urusan seperti imigrasi berada dibawah tanggungjawabnya. Imigrasi yang dimaksudkan bukan sama sekali pendatang haram. Ramai dalam kalangan pendatang adalah golongan pencari suaka (asylum seeker) yang ingin keluar daripada kancah konflik.

Bulan lalu, Jabatan Dalam Negeri mengumumkan sesuatu yang luar biasa. Kerajaan United Kingdom ingin menghantar semua pencari suaka untuk diproses di Rwanda. Justifikasi mereka: pelan ini akan membendung kedatangan pencari suaka. Umumnya, seramai 4,500 pencari suaka melintasi Selat Inggeris daripada Perancis pada tahun ini. Mereka datang dengan menggunakan bot-bot kecil.

Jadi ikut apa yang dipersetujui antara United Kingdom dan Rwanda, semua pencari suaka akan diterbangkan terus ke Rwanda dimana mereka akan ditahan dalam pusat-pusat penahanan sementara permohonan suaka mereka diproses. Persetujuan ini ditandatangani Priti Patel sendiri (Ridgwell, 2022).

Pembangkang Tidak Berpuas Hati

Ada beza antara pendatang asing tanpa izin dan pencari suaka. Semua orang tahu kedatangan tanpa izin adalah salah di sisi undang-undang. Tetapi pemohon suaka membawa pemberat moral pada kerajaan tempatan. Maka pihak yang tidak bertanggungjawab menggunakan laluan suaka sebagai lubuk untuk masuk keluar secara haram. Sebab itulah Priti berkata, “menumpaskan perniagaan orang jahat seperti penyeludup adalah kewajiban moral.” Jadi Priti diwajibkan menggunakan semua alat yang patut untuk mendapatkan solusi yang baru.

Namun langkah ini tidak popular langsung sampai Ketua Paderi Canterbury (Archbishop) masuk campur. Dalam sebuah khutbah, kata beliau tindakan ini bersifat “subcontract” kepada negara yang ingin membantu (Rwanda). Hujah ini mendapat persetujuan kumpulan Detention Action, yang menegaskan tentang kos terlalu tinggi tetapi tidak efisyen.

Kumpulan ini juga berkata langkah Priti tidak relevan.

Kalau betul ingin mematahkan gerombolan penyeludupan, lagi elok buat laluan selamat untuk pelarian masuk terus ke United Kingdom. Maksudnya, bekerjasama dengan Perancis menyempurnakan visa kemanusiaan. Semua pelarian di Perancis mohon saja untuk diproses terus. Tidak perlu proses di Perancis… dan kemudian proses semula di United Kingdom. Keluar Brexit tidak bermakna tidak boleh bekerjasama lagi.

Dalam pada itu, kita semua ada akal untuk berfikir. Apabila Ukraine berdarah, pihak United Kingdom dengan cepat membuat Pusat Permohonan Visa (VAC) di semua negara berhampiran Ukraine. Mereka hanya perlu lari ke negara Eropah yang lain saja. Tidak perlu pun hantar ke Rwanda untuk pemprosesan bagai. Alih-alih untuk pelarian “bukan kulit cerah” kena banyak birokrasi bagai. Rwanda bukan main dekat. 6,000 kilometer jauh siap.

Gambar di atas adalah seorang pelarian Ukraine bernama Sofiaa Karkadyn. Visa pelariannya lulus dan dia ditempatkan bersama sebuah keluarga di Bradford. Keluarga ini bahagia selama ini. Datang saja Sofiaa, terus retak dan berpisah bagai. Kenapa? Kerana Sofiaa jadi orang ketiga.

Yang Tahu Saja Yang Tahu

Nampak sangatlah ironinya. Maka asas di sebalik idea Rwanda ini memang patut dikecam. Ia tidak berkesan pun. Tengok macam mana Australia pernah hantar ribuan pelarian ke pusat-pusat penahanan di Papua New Guinea misalnya. Sampai hari ini pelarian tunggu giliran. Tetapi sampai hari ini juga, pelarian rentas laut untuk masuk secara haram sampai Australia terpaksa menghentikan kerjasama pelarian dengan Papua (BBC, 2021).

Jadi solusi yang sepatutnya menjadi solusi nampak jelas hanyalah ilusi. Dan secara jangka pendek dan panjang sekalipun, ia tidak mendatangkan sebarang manfaat. Badan tetap masuk. Mulut pula bertambah. Mungkin ada yang tertanya-tanya: kenapa perlu lari? Kenapa tidak berjuang? Persoalannya, konflik di Timur Tengah sebagai contoh tidak sama langsung untuk dibandingkan dengan Ukraine.

Di Ukraine, musuh adalah seorang iaitu pakatan Rusia dan Belarus. Kalau di Syria? Cakap ini, blok kerajaan marah. Cakap itu, blok SNA marah. Cakap sini, blok IS marah. Cakap sana, blok AANES/CJTF-OIR marah. Itu baru setakat cakap. Kalau angkat senjata dan berperang? Apabila negara pecah berderai, semua orang adalah musuh.

RUJUKAN:

BBC. (2021, Oktober 6). Australia ends controversial asylum detention deal with Papua New Guinea.

Ridgwell, H. (2022, April 21). British Plan To Send Migrants To Rwanda Draws Backlash. VOA.


Kesultanan Delhi – Kuasa Islam Yang Menguasai India

Kesultanan Delhi merupakan sebuah kesultanan Islam yang wujud pada tempoh masa antara abad ke-13 hingga abad ke-16M. Berpangkalan di Delhi, wilayah naungan Kesultanan ini merangkumi bahagian utara India walaupun pada masa-masa kemuncaknya ia pernah mendominasi hampir seluruh sub-benu India.Seiring peredaran masa, Kesultanan Delhi diperintah oleh lima buah dinasti yang berlainan – Dinasti Mamluk, Dinasti Khalji (Khilji), Dinasti Tughlaq, Dinasti Sayyid dan Dinasti Lodi. Apabila sultan terakhir daripada Dinasti Lodi terkorban dalam pertempuran, Kesultanan Delhi pun menemui pengakhirannya dan hal ini membawa kepada penubuhan Empayar Mughal.

PENUBUHAN KESULTANAN DELHISebelum tertubuhnya Kesultanan Delhi, tentera-tentera Islam dari Asia Tengah sering menyerang kerajaan-kerajaan di utara India. Hal ini terus berlanjutan hinggalah semasa pemerintahan Muhammad al-Ghor, seorang sultan Ghor yang memasang hasrat untuk menubuhkan sebuah kerajaan Islam di utara India dan tidak hanya sekadar menyerang dan menjarah wilayah-wilayah berkenaan.Muhammad al-Ghor tidak mempunyai putera. Oleh kerana itu, setelah beliau dibunuh pada tahun 1206M maka empayarnya pun terbahagi dalam kalangan hamba-hambanya yang berbangsa Turki. Salah seorang daripada hamba tersebut bernama Qutbu ad-Din Aibak yang menjadi pemerintah Delhi sekaligus mengasaskan Kesultanan Delhi.Dinasti pertama yang memerintah kesultanan tersebut dipanggil sebagai Dinasti Mamluk. Ia turut dikenali sebagai Dinasti Hamba atau Dinasti Ghulam. Dinasti ini meneruskan polisi perluasan kuasa yang diamalkan oleh Muhammad al-Ghor. Menjelang pertengahan abad ke-13M, kesultanan ini menjadi kuasa utama di wilayah utara India – bermula dari Laluan Khyber di barat hingga ke Bengal di timur.Dinasti Mamluk berakhir pada tahun 1290M apabila berlakunya pertelagahan dalam kalangan pembesar dan pemerintah terakhirnya, Muiz ad-Din dibunuh oleh Jalal ad-Din Khalji yang mengasaskan Dinasti Khalji.Salah seorang figura paling menonjol dalam Dinasti Mamluk ialah Sultana Razia, salah seorang dari sejumlah kecil pemerintah wanita dalam sepanjang lipatan sejarah Islam dan satu-satunya sultan wanita yang memerintah Kesultanan Delhi.

DINASTI-DINASTI KESULTANAN DELHI YANG SETERUSNYADinasti kedua yang memerintah Delhi ialah Dinasti Khalji. Diasaskan oleh Jalal ad-Din Khalji yang merupakan bekas pembesar bawahan Dinasti Mamluk, dinasti ini memerintah Kesultanan Delhi sehingga tahun 1320M. Walaupun dinasti ini hanya bertahan selama 30 tahun, pemerintah-pemerintahnya merupakan penakluk hebat yang berjaya meluaskan wilayah naungan hingga ke Deccan.Selain itu, tentera-tentera dari Dinasti Khalji ini turut berupaya melebarkan kuasa ke bahagian selatan India. Lantas, kebanyakan kerajaan Hindu di sana ditundukkan sebagai wilayah bawahan Kesultanan India. Walau bagaimanapun, pencapaian paling ulung Dinasti Khalji adalah peperangan mereka dalam menentang Mongol. Berkat kekuatan yang dimiliki oleh pasukan tentera mereka, Khalji berjaya menangkis sejumlah serangan besar dari pihak Mongol.

Seperti Dinasti Mamluk, Dinasti Khalji ini juga berakhir apabila pemerintah terakhirnya dibunuh. Pembunuh tersebut adalah Ghiyath al-Din Tughlug. Mengulangi skrip yang sama seperti Jalal ad-Din Khalji sebelum ini, Ghiyath juga mengasaskan Dinasti Tughlaq. Tempoh pemerintahan Muhammad bin Tughluq dianggap sebagai masa kemuncak Kesultanan Delhi.Walau bagaimanapun, tempoh tersebut berlangsung dengan begitu singkat, iaitu dari tahun 1330 hingga 1335M. Hal ini diakibatkan oleh banyaknya pemberontakan yang meletus sekaligus banyak wilayah yang hilang dari genggaman Delhi. Menambah parah bagi keadaan sedia ada, para pemerintah Tughluq langsung tidak melakukan sebarang usaha untuk merebut semula wilayah-wilayah berkenaan.Makanya dengan pantas, pada tahun 1347M, bangsawan Muslim di Deccan memerdekakan diri dari Kesultanan Delhi dan menubuhkan Dinasti Bahman. Jauh di selatan, Empayar Hindu Vijayanagara pula ditubuhkan pada tahun 1351M selepas mengisytihar kemerdekaan dari naungan Kesultanan Delhi. Pada tahun 1398/1399, Kesultanan Delhi mengalami kekalahannya yang paling besar apabila ditewaskan oleh Timurlane. Delhi sendiri habis dijarah.Dinasti Tughluq terus melanjutkan pemerintahannya sehingga tahun 1413 sebelum ia digantikan oleh Dinasti Sayyid. Dari sudut politik, dinasti ini tidak banyak mencapai kejayaan besar melainkan berhasil menguatkan pengaruh Islam di wilayah Kashmir.

TUMBANGNYA KESULTANAN DELHIDinasti terakhir bagi Kesultanan Delhi adalah Dinasti Lodi. Pemerintah dinasti berkenaan berasal-usul dari Afghan. Pengasasnya adalah Bahlul Lodi, individu yang pernah berkhidmat sebagai gabenor Punjab dan kemudiannya mengambil-alih kepemimpinan setelah kemangkatan pemerintah terakhir Dinasti Sayyid pada tahun 1451M.Sultan-sultan Lodi tidak berupaya mencantas ranting-ranting rosak yang menjalar di setiap sudut pemerintahan. Rentetan hal itu, Kesultanan Delhi pun pada akhirnya menemui penghujung semasa pemerintahan sultan ke-3 dinasti berkenaan, iaitu Ibrahim Lodi. Sultan ini dicatatkan sebagai seorang yang lemah dan berlaku korup. Makanya salah seorang gabenor wilayah yang juga merupakan kerabat Dinasti Lodi bertindak menjemput Babur si pengasas Empayar Mughal untuk menyerang Kesultanan Delhi sekaligus menamatkan kepenguasaannya.

DIOLAH DAN DITERJEMAHKAN DARI: DHWTY. (22 Jun 2018). The Delhi Sultanate: 300 Years of Muslim Power Over the Indian Subcontinent. Ancient Origins.https://www.ancient-origins.net/history-important-events/delhi-sultanate-muslim-power-indian-subcontinent-0010244


Kewujudan Pengaruh Empayar Islam Di Bumi Perancis

Empayar umat Islam pernah sampai ke bumi Perancis. Ini bukan cuma sekadar teori atau dakwaan kosong, tetapi kenyataan ini adalah fakta sejarah. Selain Empayar Kerajaan Uthmaniyyah, tiada kerajaan umat Islam lain yang pernah menakluk atau pernah sampai ke tanah besar benua Eropah kecuali sebuah kerajaan ini. Lebih khusus lagi, tiada satupun empayar kerajaan umat Islam pernah sampai ke sebelah barat tanah besar benua Eropah kecuali sebuah kerajaan ini. Empayar kerajaan umat Islam yang dimaksudkan tersebut yang pernah sampai ke bumi Perancis (pada masa kini) ialah Empayar Kerajaan Bani Umayyah. Sebelum itu, penulis akan menerangkan serba ringkas mengenai Kerajaan Bani Umayyah dan juga latar belakang ringkas sejarah kerajaan yang memerintah bumi Perancis semasa kemaraan bala tentera Islam ke bumi tersebut.

Kerajaan Bani Umayyah

Dalam lipatan sejarah umat Islam, terdapat dua peringkat pemerintahan Kerajaan Bani Umayyah. Peringkat pertama ialah pemerintahan yang berpusat di Damsyik (tahun 661-750) dan peringkat kedua ialah pemerintahan yang berpusat di Kordoba (Cordova) (tahun 756-1031). Kerajaan Bani Umayyah diasaskan oleh seorang sahabat Nabi Muhammad SAW yang juga bersusur galur daripada kabilah Arab Quraisy di Makkah, tetapi beliau daripada keturunan keluarga Umayyah ibni ‘Abdi Syams ibni Abdul Manaf. Sahabat Nabi Muhammad SAW yang juga pengasas Kerajaan Bani Umayyah yang dimaksudkan tersebut ialah Muawiyah bin Abu Sufyan RA. Kerajaan Bani Umayyah juga merupakan penerus kepada sistem khilafah umat Islam daripada era Khulafa’ ar-Rasyidin. Ketika zaman Kerajaan Bani Umayyah peringkat pertama inilah, wilayah umat Islam berkembang dengan begitu pesat terutamanya pada zaman al-Walid bin Abdul Malik, iaitu Khalifah Bani Umayyah yang keenam. Pembukaan Mesir pada zaman Umar ibni al-Khattab RA, Khalifah ar-Rasyid yang kedua menyebabkan wilayah Islam berkembang dengan begitu pantas sepanjang pantai Laut Mediterranean di Afrika Utara. Ketika zaman Kerajaan Bani Umayyah, wilayah umat Islam telah sampai ke pantai Maghribi yang menghadap Lautan Atlantik di barat.

Tidak cukup setakat itu, pada tahun 711, bala tentera Islam di bawah pimpinan Tariq ibni Ziyad dan Musa ibni Nusayr menyeberangi selat (pada masa kini dikenali Selat Gibraltar) yang memisahkan antara benua Afrika dengan benua Eropah dan menjejakkan kaki mereka ke Semenanjung Iberia (Sepanyol atau dalam sejarah umat Islam dikenali sebagai Andalusia). Kemenangan bala tentera Islam Kerajaan Bani Umayyah ke atas Kerajaan Visigoth di bumi Andalus menandakan bermulanya pertapakan wilayah umat Islam di tanah besar benua Eropah pada abad kelapan. Sejak itu, Andalus mula ditadbir oleh para Wali atau Gabenor Jeneral yang dilantik oleh Khalifah Bani Umayyah di Damsyik atau Gabenor Jeneral Bani Umayyah di Afrika Utara. Bermulalah era pemerintahan para Wali atau Gabenor Jeneral Bani Umayyah di Andalus daripada tahun 712 sehinggalah kebangkitan semula Kerajaan Bani Umayyah yang berpusat di Kordoba (Cordova) pada tahun 756 setelah pusat pemerintahan mereka di Damsyik digulingkan oleh bala tentera revolusionis Abbasiyyah pada tahun 750.

Latar belakang ringkas sejarah dan geografi Perancis sekitar abad ke-8 Masihi

Secara geografinya, pada masa kini, Perancis bersempadan dengan Andorra di selatan, Sepanyol di barat daya. Laut Atlantik di sebelah barat dan Laut Mediterranean di sebelah tenggara. Oleh itu, satu-satunya jalan darat ke Perancis melalui Sepanyol ialah dengan merentasi banjaran Pyrenees yang terletak di timur laut Sepanyol. Pada masa kini, banjaran Pyrenees adalah sempadan antarabangsa yang memisahkan antara Sepanyol dengan Perancis dan negara kecil (landlock) Andorra. Sebelum kedatangan bala tentera Islam ke Andalus, Perancis pernah berada di bawah jajahan takluk empayar Rom. Bumi Perancis ketika itu dikenali oleh orang-orang Rom sebagai Gaul. Sekitar awal abad kelapan, sebelum kedatangan bala tentera Islam di Andalus, wilayah pesisir pantai di selatan Perancis yang mengadap Laut Mediterranean atau dikenali sebagai wilayah Septimania (pada masa kini termasuk dalam wilayah Languedoc-Roussillon) dikuasai oleh Kerajaan Visigoth yang juga menguasai hampir keseluruhan Semenanjung Iberia (Sepanyol dan Portugal) ketika itu. Wilayah Aquitaine (pada masa kini termasuk dalam wilayah Nouvelle-Aquitaine) yang terletak di pesisir pantai barat daya Perancis yang mengadap Lautan Atlantik ketika itu di bawah pentadbiran golongan bangsawan Aquitaine. Selain itu, kebanyakan wilayah di bumi Perancis ketika itu terutamanya di utara Perancis di bawah taklukan Kerajaan Franks. (Rujuk peta di bawah untuk melihat kedudukan geografi setiap tempat).

Penaklukan bala tentera Islam di bumi Perancis

Perluasan empayar wilayah umat Islam sehingga ke bumi Perancis berlaku ketika era pemerintahan para Wali atau Gabenor Jeneral Kerajaan Bani Umayyah di Andalus sekitar abad ke-8. Ketika pentadbiran al-Hur bin Abdul Rahman al-Thaqafi (716-719), Gabenor Jeneral Andalus yang keempat, beliau telah memimpin ekspedisi ketenteraan menyeberangi Banjaran Pyrenees dan memasuki wilayah Septimania pada tahun 717. Walau bagaimanapun, ekspedisi penaklukan wilayah tersebut tidak berjaya. Beliau juga dipecat oleh Umar bin Abdul Aziz, Khalifah Bani Umayyah di Damsyik ketika itu kerana masalah akhlak dan pentadbirannya. Khalifah Umar bin Abdul Aziz kemudiannya melantik as-Samah ibni Malik al-Khawlani (719-721) menggantikan tempat tersebut. Di bawah pimpinan as-Samah, bala tentera Islam berjaya menakluk Narbonne (orang Arab memanggilnya Arbunah) iaitu ibu kota wilayah Septimania sekitar tahun 719 / 720.

Narbonne kemudiannya dijadikan kubu tentera Islam di selatan Perancis. Seterusnya, mereka cuba mara ke wilayah Aquitaine di sebelah pantai barat daya tetapi berjaya dihalang oleh bala tentera pimpinan Duke of Odo yang juga dikenali sebagai Eudes iaitu pemerintah wilayah Aquitaine. Pertempuran yang berlaku pada tahun 721 antara bala tentera Islam pimpinan as-Samah dengan bala tentera Kristian pimpinan Odo tersebut dikenali dalam sejarah sebagai Pertempuran Toulouse kerana pertempuran tersebut berlaku di Toulouse, suatu tempat di antara wilayah Septimania dan Aquitaine. Tentera Islam bukan sahaja berjaya dikalahkan dalam pertempuran tersebut, bahkan as-Samah sendiri turut syahid terkorban dalam pertempuran tersebut.

Selepas as-Samah terkorban dalam pertempuran tersebut, Abdul Rahman bin Abdullah al-Ghafiqi dilantik sebagai Gabenor Jeneral yang baharu. Walau bagaimanapun, pentadbirannya hanya setakat enam bulan sahaja kerana tempat beliau digantikan pula Anbasah bin Suhaym al-Kalbi (721-725). Ketika zaman pentadbiran Anbasah inilah, bala tentera Islam di bawah pimpinannya berjaya menakluk banyak bandar di selatan Perancis. Carcassonne dan Nimes yang termasuk dalam wilayah Septimania berjaya ditawan pada tahun 725. Penawanan Carcassonne adalah kerana persetujuan perjanjian pentadbir dan penduduk bandar tersebut untuk membayar ufti tahunan kepada Kerajaan Bani Umayyah.

Bala tentera Islam terus mara ke utara melalui Lembah Rhone dan wilayah Burgandy sehingga berjaya menakluk Autun yang terletak di timur tengah-tengah Perancis pada tahun 725. Autun adalah tempat paling jauh kemaraan bala tentera Islam di timur Perancis. Pada penghujung tahun 725 atau awal tahun 726, Anbasa meninggal dunia. Terdapat catatan menyatakan bahawa beliau terkorban dalam satu pertempuran dengan bala tentera Kristian ketika beliau memimpin bala tentera Islam kembali semula ke Andalus.

Peperangan Tours-Poitiers

Selepas kematian Anbasa, terdapat lima orang Gabenor Jeneral dilantik daripada tahun 726 sehingga tahun 729, tetapi kesemua pemerintahan mereka dalam tempoh yang pendek disebabkan kegagalan dalam pentadbiran mereka yang menyebabkan mereka dipecat, malah ada juga yang dibunuh. Pada tahun 731, Abdul Rahman bin Abdullah al-Ghafiqi, bekas Gabenor Jeneral Andalusia yang pernah dilantik sebelum Anbasa, dilantik semula sebagai Gabenor Jeneral Andalusia buat kali yang kedua. Jika mengikut turutan dalam senarai perlantikan Gabenor Jeneral Andalusia, Abdul Rahman al-Ghafiqi ialah Gabenor Jeneral yang ke-12. Ketika itu, Kerajaan Bani Umayyah di Damsyik di bawah pemerintahan Khalifah Hisyam bin Abdul Malik. Abdul Rahman al-Ghafiqi merupakan seorang pemimpin dan juga seorang panglima perang yang adil, prihatin dan disukai oleh rakyat dan tenteranya. Beliau berpengaruh besar dalam kalangan kedua-dua kabilah Arab Mudar dan Yamani yang saling bersengketa di Andalus. Oleh itu, rusuhan kaum antara kedua-dua kabilah Arab tersebut dapat dikurangkan.

Ketika pentadbiran Abdul Rahman al-Ghafiqi, beliau telah memimpin bala tentera Islam terus mara ke utara Perancis sehingga ke wilayah Poitiers dan Tours yang terletak di tengah-tengah Perancis, kira-kira 126 batu dari barat daya Kota Paris. Di bawah pimpinannya, bala tentera Islam berjaya mengalahkan Odo, pemerintah wilayah Aquitaine dan menakluk Bordeaux. Sekitar wilayah Poitiers dan Tours, bala tentera Islam telah bertemu dengan bala tentera Franks dan Burgandy di bawah pimpinan Charles Martel. Turut bersekutu dalam bala tentera Franks ialah Odo. Charles Martel adalah anak luar nikah kepada Pepin of Herstal (Pepin II) daripada kalangan kerabat diraja Franks. Dipercayai puluhan ribu orang tentera daripada kedua-dua belah pihak terlibat dalam peperangan tersebut.

Disebabkan faktor disiplin ketenteraan yang longgar dalam kalangan bala tentera Islam ditambah pula dengan keadaan geografi dan cuaca setempat yang tidak sesuai kepada bala tentera Islam dan juga kelengkapan persenjataan perang bala tentera Franks yang lebih berkesan, maka bala tentera Islam mengalami kekalahan teruk dalam peperangan tersebut. Menurut Sahibzada Masud ul-Hassan Khan Sabri dalam bukunya, “History of Muslim Spain,” keingkaran sebahagian bala tentera Islam yang melanggar arahan panglima perang mereka, Abdul Rahman al-Ghafiqi, untuk terus bertahan di suatu tempat yang ditetapkan disebabkan masing-masing sibuk mengambil harta peperangan ketika bala tentera Franks dilihat hampir kalah menyebabkan pertahanan bala tentera Islam terdedah sehingga membuka ruang kepada serangan balas daripada bala tentera Franks.

Ini pernah terjadi sepertimana dalam Peperangan Uhud ketika zaman Nabi Muhammad SAW. Dalam tulisan William Weir dalam bukunya yang bertajuk “50 Battle That Changed The World,” ketika beliau menceritakan mengenai peperangan tersebut menyatakan bahawa hanya sebilangan kecil sahaja daripada bala tentera Islam yang memiliki perisai atau baju besi. Tambahan pula, bala tentera Franks memiliki sebilah kapak pemegang pendek yang mereka kenali sebagai Francisca. Apabila kapak tersebut dibaling oleh seorang yang berpengalaman, impak daripada hentaman kapak tersebut boleh menembusi dan membelah perisai dan baju besi. Menurut Misbah Islam pula iaitu penulis buku “Decline of Muslim States and Societies,” serangan mengejut bala tentera Franks ke atas bala tentera Islam di kawasan hutan di lembah Loire dalam keadaan cuaca hujan dan sejuk ketika itu merupakan salah satu faktor kekalahan bala tentera Islam yang tidak biasa dengan pertempuran dalam keadaan cuaca dan geografi tempat berkenaan.

Peperangan tersebut berlaku selama tujuh hari. Selama lima hari pertama, hanya berlaku beberapa pertempuran kecil antara kedua-dua belah pihak. Peperangan sebenar berlaku pada waktu malam hari keenam. Pada keesokan harinya, peperangan diteruskan semula dan bala tentera Islam hampir mencapai kemenangan sebelum terdapat khabar angin dalam kalangan tentera Islam bahawa tentera Islam telah berhenti berperang. Ini menyebabkan sebahagian besar dalam kalangan tentera Islam lari ke kem mereka untuk mengambil harta rampasan perang masing-masing walaupun telah diberi peringatan oleh Abdul Rahman al-Ghafiqi supaya mereka tetap bertahan di tempat mereka. Serangan mengejut bala tentera Franks pimpinan Charles Martel mengambil kesempatan dengan menyerang balas tentera Islam yang tinggal. Akibatnya, dalam serangan tersebut, Abdul Rahman al-Ghafiqi turut syahid terkorban. Bala tentera Islam yang tinggal semuanya lari ke selatan semula menuju Andalus. Oleh itu, bala tentera Franks memenangi peperangan tersebut.

Peperangan Tours-Poitiers yang berlaku pada bulan Oktober tahun 732 tersebut merupakan titik noktah kepada kemaraan bala tentera Islam untuk meluaskan empayar umat Islam lebih jauh ke utara di barat benua Eropah. Ini kerana selepas peperangan tersebut, tiada lagi kemaraan bala tentera Islam untuk melanjutkan ekspedisi ketenteraan ke utara benua Eropah. Bahkan bala tentera Franks pimpinan Charles Martel dan anaknya Pepin The Short (Pepin III) yang akan menyingkirkan penguasaan tentera Islam daripada bumi Perancis sedikit demi sedikit. Peperangan tersebut turut dikenali oleh bangsa Arab sebagai “Ma’rokah Balat asy-Syuhada’” (Pertempuran Istana Para Syuhada’). Melalui kacamata masyarakat Barat, peperangan tersebut telah menyelamatkan Tamadun Barat daripada penguasaan umat Islam dan juga menyelamatkan agama Kristian di Eropah dengan menghentikan penyebaran agama Islam lebih jauh ke utara benua Eropah. Tours dan Poitiers, Perancis merupakan wilayah paling utara pernah dijejaki oleh tentera Islam di sebelah barat benua Eropah.

Pengakhiran kekuasaan kerajaan Islam di Perancis

Selepas peperangan tersebut, satu persatu wilayah kekuasaan umat Islam di Perancis berjaya ditawan oleh bala tentera Franks di bawah pimpinan Charles Martel dan anaknya Pepin III sehingga hanya tinggal kubu terakhir umat Islam di wilayah Septimania yang terdiri daripada tujuh buah bandar iaitu Narbonne, Carcasonne, Agde, Nimes, Beziers, Lodeve dan Maguelonne. Ketika pentadbiran Uqbah bin al-Hajjaj as-Saluli, iaitu Gabenor Jeneral Andalusia yang ke-14 (735-738/740), beliau telah memperkukuhkan kembali pertahanan tentera Islam di Perancis. Walau bagaimanapun, pada tahun 737, bala tentera Charles Martel mendapat kemenangan besar ketika mereka cuba untuk menawan Kota Narbonne. Serangan daripada bala tentera Charles Martel pada tahun yang sama mengakibatkan kemusnahan besar Kota Nimes, Agde, Beziers dan Maguelonne. Ketika pentadbiran Gabenor Jeneral Andalusia yang ke-18 iaitu Yusuf bin Abdul Rahman al-Fihri (747-756), beliau berjaya mempertahankan Kota Narbonne daripada penguasaan Charles Martel. Walau bagaimanapun, pertahanan tersebut tidak lama. Yusuf al-Fihri juga merupakan Gabenor Jeneral Andalusia yang terakhir sebelum seorang waris kerabat diraja Bani Umayyah yang berjaya melarikan diri daripada serangan revolusionis Abbasiyyah di Damsyik iaitu Abdul Rahman ibni Hisyam (Abdul Rahman ad-Dakhil) ditabalkan sebagai Amir Bani Umayyah di Andalus pada tahun 756.

Pada tahun 752, bala tentera Franks berjaya menawan Kota Nimes, Agde, Beziers dan Lodeve. Akhirnya pada tahun 759 dan 760, bala tentera Franks di bawah pimpinan Pepin III berjaya menawan sepenuhnya Kota Narbonne, iaitu ibu kota wilayah Septimania. Ini menandakan bahawa tiada lagi penguasaan tentera Islam di bumi Perancis. Penguasaan tentera Islam di bumi Perancis hanya dapat bertahan selama 42 tahun sahaja (717-759). Selain penemuan arkeologi peninggalan umat Islam di Septimania yang berupa seramik, matawang Arab dan cop mohor, pada tahun 2006, kegiatan ekskavasi yang diketuai oleh France National Institute for Preventive Archeology (INRAP) di Nimes telah menemui tiga buah kubur milik tiga orang muslim.

Ini kerana berdasarkan pemerhatian terhadap keadaan rangka-rangka tersebut yang ditanam secara mengiring ke kanan mengadap kearah tenggara (arah Makkah dari lokasi tersebut). Ujian DNA ke atas rangka-rangka tersebut mendapati bahawa ketiga-tiga rangka tersebut milik tiga orang lelaki berketurunan dari Afrika Utara (Berber). Ujian radiokarbon pula mendapati ketiga-tiga rangka tersebut berusia sekitar abad ketujuh atau abad kelapan. Ini membuktikan kewujudan masyarakat muslim di wilayah Septimania pada abad tersebut. Keturunan ketiga-tiga orang lelaki tersebut yang berasal daripada Afrika Utara membenarkan catatan-catatan kemasukan dan penempatan masyarakat muslim Berber seiring dengan abad permulaan perluasan wilayah umat Islam ke Perancis.

Sila rujuk penulisan-penulisan ilmiah dalam senarai rujukan di bawah untuk mengetahui lebih mendalam dan lebih lanjut mengenai sejarah penguasaan umat Islam di bumi Perancis.

Senarai rujukan

Sahibza Masud-ul-Hassan Khan Sabri, History of Muslim Spain, New Delhi: Adam Publishers & Distributors, 2008.

Misbah Islam, Decline of Muslim States and Societies: The Real Root Causes and What Can Be Done Next, Xlibris Corporation, 2008.

Weir, W., 50 Battles That Changed The World, The Conflicts That Most Influenced The Course of History, USA: The Career Press Inc., 2001.

Gleize, Y., Mendisco, F., Pemonge, M-H., et al., “Early Medieval Muslim Graves in France: First Archeological, Anthropological and Palaeogenomic Evidence,” dalam PLoS One 11 (2), 24 Februari 2016, hlm. 1-13.

Aḥmad ibn Muḥammad al-Maqqari, Ibn al-Khaṭīb, The History of the Mohammedan Dynasties in Spain: Extracted from the Nafhu-t-tíb Min Ghosni-l-Andalusi-r-rattíb Wa Táríkh Lisánu-d-Dín Ibni-l-Khattíb, (terj. Pascual de Gayangos), Volume 2, The Oriental Translation Fund of Great Britain and Ireland, 1964.


Malaysia Menerima Pujian Luar

Den tak suka sangat nak cerita pasal kerja, tapi atas permintaan ramai (antaranya bro Azwan Bin Omar), den ceritalah sedikit pengalaman di Geneva minggu lepas sebagai penyelaras delegasi Malaysia ke Penilaian Dasar Perdagangan Malaysia (“Trade Policy Review” atau TPR) yang diadakan di ibu pejabat Pertubuhan Perdagangan Dunia (“World Trade Organization” atau WTO) dari 14 hingga 16 Februari.

Sebagai penyelaras, kerja den banyak. Waktu Geneva pula 7 jam lewat daripada KL. Jadi tak hairanlah den macam masuk gua seminggu. Nak ber-Valentine dan beraya Cina pun tak sempat, apatah lagi nak membalas komen dan hujah berjela-jela kat post den pasal diplomat Israel itu. Sorrylah korang, wrong timing.

Balik kepada cerita TPR. TPR ni merupakan satu penilaian atau semakan berkala (“periodic review”) yang diadakan oleh WTO, badan tertinggi dunia yang mentadbir hal ehwal perdagangan dunia, untuk menilai sejauhmana negara mematuhi peraturan WTO yang berlandaskan prinsip keterbukaan dan ketelusan. Bagi Malaysia, TPR diadakan 4 tahun sekali.

Malaysia sebenarnya tiada masalah sangat nak mematuhi undang-undang dan peraturan WTO. Sebab kita merupakan negara yang berorientasikan eksport. Sejak Malaysia menyertai WTO pada tahun 1995, nilai eksport Malaysia melompat sebanyak 222%. Jadi, boleh dikatakan WTO ni menguntungkan Malaysia.

Yang susah nak mematuhi undang-undang WTO ni selalunya negara maju seperti US, EU dan gergasi ekonomi seperti China dan India. Macam Donald Trump sekarang ni main langgar je undang-undang WTO. Sebabnya negara-negara maju ni perlu menjaga pasaran domestik mereka daripada “dicerobohi” pesaing luar. Yang rugi ialah negara-negara kecil macam kita ni yang bergantung pada pasaran luar untuk eskport.

Walaupun kita selalu dengar dakwaan “ekonomi Malaysia dalam tenat”, “Malaysia hampir nak bankrap”, “imej Malaysia buruk di mata dunia”, tapi sepanjang den berada dalam mesyuarat TPR, yang paling banyak den dengar ialah pujian negara-negara asing terhadap ekonomi Malaysia. Perkataan yang paling banyak diulangi ialah “resilient” (kukuh) dan “sustainable” (mampan). Sampai den pun dah rasa bosan dan hairan, takkan tak ada kritikan langsung terhadap ekonomi Malaysia?

US, EU, Switzerland, China, Jepun semua mengambil peluang memuji Malaysia. 7 daripada 12 negara Amerika Selatan (Brazil, Chile, Peru dan lain-lain) mengambil peluang untuk menyatakan hasrat untuk merapatkan hubungan ekonomi dengan Malaysia. Rusia mengutarakan perasaan kagum terhadap Malaysia kerana mampu mencatatkan pertumbuhan GDP sebanyak 5% pada tahun 2015 walaupun harga minyak seluruh dunia jatuh, sementara Rusia mencatat pertumbuhan GDP negatif -4% pada tahun yang sama.

Semua duk memuji dasar ekonomi Malaysia dari 2014 hingga 2017 yang melindungi Malaysia daripada krisis ekonomi dunia 2015-2016. Langsung tak sama dengan gambaran ekonomi yang dijaja oleh sesetengah pihak. Mungkin kesemua 164 negara anggota WTO pun sudah makan dedak. Kalau den kata negara-negara asing memuji GST, nanti marah kang.

Tapi itulah, pointnya ialah ekonomi Malaysia sebenarnya “on track”, walaupun bukan “perfect”. Tidak dinafikan ada banyak ruang yang perlu ditambahbaik (seperti jurang pendapatan dan harga hartanah yang mahal), tapi secara keseluruhannya, ekonomi negara berada di landasan yang tepat. Pembaharuan-pembaharuan yang dilakukan oleh kerajaan bukanlah keputusan seorang dua, tapi hasil kolektif pakar kerajaan dan bukan kerajaan yang mengambil masa bertahun-tahun untuk memperbaiki ekonomi negara, bukannya boleh dibakul sampah ikut sentimen politik semata-mata.

Ye betul, WTO, IMF dan Bank Dunia pun bukanlah “absolute” dalam menilai keadaan ekonomi Malaysia, tapi sekurang-kurangnya itulah pandangan dunia luar terhadap Malaysia. Tidakkah korang hairan, kenapa orang kita asal sembang pasal ekonomi je macam langit nak runtuh, tapi dunia luar begitu yakin, positif dan optimistik dengan kita?

Kalau cerita panjang lagi kang korang cakap den makan dedak lah, tak kritis lah kena baca buku Stiglitz lagi lah, jadi lebih baik korang baca sendiri liputan berita tentang TPR di bawah:

“Malaysia Wins WTO Praise for Impressive Economic Achievement” – https://www.nst.com.my/business/2018/02/336371/malaysia-wins-wto-praise-impressive-economic-achievement

“Malaysia Dapat Pujian Berikutan Pencapaian Ekonomi Yang Cemerlang” – http://www.bernama.com/bernama/v8/bm/newsindex.php?id=1437052

“Malaysia Undergoes Seventh Trade Policy Review at WTO” – https://www.thestar.com.my/news/nation/2018/02/17/malaysia-undergoes-seventh-trade-policy-review-at-wto/

Gambar ini diambil beberapa minit sebelum bermulanya mesyuarat TPR. Depan bos besar (Ketua Setiausaha MITI) pun boleh masukkan tangan dalam poket, itulah dia Ayman Rashdan Wong.


Sisi Lembut Seorang Hitler

Hitler seringkali digambarkan sebagai seorang lelaki yang sangat kejam dan tidak berperikemanusiaan. Sewaktu Perang Dunia kedua, Hitler telah bertindak membunuh kaum Yahudi sewaktu kejadian Holocaust yang telah meninggalkan sejarah hitam buat kaum Yahudi.

Namun begitu, adalah agak mengejutkan untuk kita ketahui bahawa Hitler juga mempunyai sisi baik dan lembut di dalam dirinya. Beliau seringkali digambarkan sebagai individu misteri yang menyimpan seribu rahsia.

Telah direkodkan di dalam sejarah, bahawa ibu kandung Hitler, Klara Hitler merupakan seorang wanita yang sangat lembut, baik dan penyayang. Adolf Hitler mempunyai hubungan yang sangat rapat dan baik bersama ibunya. Di dalam sebuah temu bual, adik perempuan Hitler yang bernama Paula, telah  menggambarkan Hitler sebagai anak lelaki yang sangat baik dan taat pada ibunya sendiri. Hitler juga seringkali didera secara kasar oleh ayah kandungnya sewaktu beliau masih kecil. Menurut Paula, pada kebiasaannya selepas Hitler didera atau dipukul oleh ayahnya, beliau akan dipujuk dengan lembut oleh ibu kandungnya.

Pada tahun 1903, Alois Hitler iaitu bapa kandung Adolf Hitler telah meninggal dunia akibat serangan  jantung, meninggalkan Klara Hitler bersorangan menjadi seorang ibu tunggal. Menurut Ian Kershaw, penulis buku “Hitler: A biography”, sewaktu Hitler berusia 16 tahun, beliau berpura-pura mengidap sebuah penyakit bagi menyakinkan ibunya bahawa beliau tidak sesuai untuk ke sekolah. Hitler bercita-cita untuk menjadi seorang ahli muzik dan pelukis yang terkenal dan mempunyai minat yang sangat sedikit di dalam bidang akademik.

Klara Hitler juga pernah menghadiahkan sebuah piano kepada Hitler oleh kerana anak lelakinya itu begitu mencintai muzik. Setiap tahun, pada ulangtahun kelahiran ibunya, Hitler akan menghadiahkan ibunya tiket untuk melihat persembahan teater. Menurut Adolf Hitler sendiri, saat ini di dalam kehidupannya merupakan saat yang paling bahagia buat dirinya dan beliau berasa seolah-olah beliau sedang berada di dalam mimpi yang sangat indah.

Namun begitu, dunia Hitler telah berubah menjadi suram apabila Klara Hitler telah didiagnos mengidap penyakit barah payudara yang sangat kronik. Keluarga mereka telah bertemu dengan Eduard Bloch, seorang doktor Yahudi. Menurut Bloch, sebahagian daripada payudara Klara harus dibuang di dalam sebuah pembedahan yang amat berisiko tinggi. Selepas usai pembedahan tersebut, Klara telah menjalani rawatan susulan yang sangat menyakitkan di rumahnya. Ketika ini, menurut Paula, Adolf Hitler telah mencurahkan segala kasih sayangnya buat ibunya dan selalu memberikannya layanan yang terbaik. Klara Hitler telah meninggal dunia pada umur 47 tahun akibat barah payudara.

Adolf Hitler berasa sangat sedih serta murung selepas kematian ibunya. Di dalam sebuah memoir yang ditulis oleh Bloch, Bloch mengatakan bahawa beliau tidak pernah melihat individu yang lebih sedih melebihi Hitler selepas kematian ibunya.

Bagi memberikan penghormatan buat ibunya, pada setiap tahun pada hari kelahiran ibunya, Hitler akan menganugerahkan ibu-ibu terpilih di German untuk menerima pingat ‘The Mother’s cross’, bagi menghargai usaha mereka membesarkan anak-anak mereka. Malah, menurut rekod sejarah, dikatakan bahawa Hitler sentiasa membawa gambar ibunya bersama beliau sehinggalah saat akhir beliau menghembuskan nafas.

Ada juga pendapat yang mengatakan bahawa punca utama Hitler begitu membenci kaum Yahudi adalah kerana Bloch yang berketurunan Yahudi tidak mampu untuk menyelamatkan ibunya. Di samping itu, ada juga riwayat lain yang mengatakan bahawa Hitler sangat berterima kasih kepada Bloch kerana beliau masih berusaha untuk menyelamatkan ibunya dan sering menghantar kad ucapan pos kepada doktor tersebut. Namun begitu, punca utama Hitler menjadi anti kepada kaum yahudi masih lagi menjadi misteri yang belum dirungkai.

Hitler juga pernah berhijrah ke Vienna dengan memegang harapan untuk menjadi seorang ahli artis atau seorang pelukis yang berjaya. Beliau telah cuba memohon untuk memasuki “Academy of Fine Arts Vienna”, namun permohonnya telah ditolak sebanyak dua kali. Ketika itu, Hitler hidup sebagai gelandangan yang miskin dan seringkali menumpang tidur di bawah jambatan-jambatan dan menumpang makan di ‘soup kitchen’ yang berdekatan. Dikatakan, Hitler telah cuba untuk menyara kehidupannya dengan menjual lukisan-lukisannya di jalanan Vienna. Di dalam autobigrafinya yang berjudul “Ment Kampf”, Hitler telah menulis mengenai harapannya untuk menjadi pelukis terkenal yang tidak pernah kesampaian.


Benarkah Ekuinoks Menyebabkan Suhu Melampau?

Telah tular ketika ini di media sosial seperti di

Facebook serta  di whatsapp suatu pesanan yang menyatakan bahawa fenomena ekuinoks akan menyebabkan suhu meningkat sehingga mencapai 40 darjah celcius .

Benarkah ?

Benarkah ekuinoks menyebabkan suhu panas melampau ?

Terlebih dahulu , mari kita kenali dahulu apa itu fenomena ekuinoks  .

Ekuinoks atau equinox iaitu istilah yang berasal daripada dua perkataan latin ,

” aequus ” yang bermaksud ” sama ” dan ” nox ” yang bermaksud ” malam ”  merupakan suatu fenomena astronomi bilamana kedudukan matahari berada tepat di atas garisan Khatulistiwa iaitu satu garis khayalan yang membahagikan bumi kepada dua bahagian  (hemisfera utara dan selatan  ) yang bernilai latitud 0 darjah .

Di dalam satu tahun masihi , matahari akan berada tepat di atas garisan khatulistiwa sebanyak dua kali iaitu pada bulan Mac serta bulan September .

Bagi tahun 2018 ini : –

Ekuinoks pada bulan mac akan berlaku pada :

21 Mac 2018 ,

Manakala , ekuinoks pada bulan september pula akan berlaku pada :

23 september 2018 .

Mengikut takrifan astronomi ,

Ekuinoks pada bulan Mac menandakan bermulanya perubahan musim daripada solstis musim sejuk di hemisfera utara kepada ekuinoks musim bunga

Atau ,

perubahan musim daripada solstis musim panas di hemisfera selatan kepada ekuinoks musim luruh .

Bagi Ekuinoks yang berlaku pada bulan September pula ,

Ia menandakan bermulanya perubahan musim daripada solstis musim panas di hemisfera utara kepada ekuinoks musim luruh .

Atau ,

perubahan musim daripada solstis musim sejuk di hemisfera selatan kepada ekuinoks musim bunga .

Berbalik kepada persoalan di atas iaitu

Benarkah ekuinoks boleh menyebabkan suhu panas melampau sepertimana yang didakwa oleh sesetengah individu ?

Untuk pengetahun semua ,

Fenomena Ekuinoks bukan la penyebab suhu panas melampau

Keadaan suhu semasa lebih dipengaruhi beberapa faktor seperti kadar hujan yang turun , corak tiupan angin serantau , faktor litupan awan di lokasi kita serta lain -lain faktor berbanding fenomena ekuinoks .

Mengikut rekod , ketika ekuinoks berlaku , negara – negara di khatulistiwa serta sekitarnya boleh mencatatkan kenaikkan suhu hanya beberapa darjah sahaja .

Kenaikkan suhu hanya sekitar 1 ke 2 darjah celcius daripada suhu purata adalah masih  berada pada paras normal dan tidak akan memberi kesan yang begitu besar .

Sekian ,

Wallahu A’lam

Nota tambahan :

Catatan ringkas saya ini hanyalah menyentuh beberapa isu di dalam ilmu astronomi .

Berkenaan beberapa tips berkaitan kesihatan  yang turut diselitkan di dalam pesanan yang tular tersebut , sila rujuk kepada pakar – pakar yang berkenaan untuk pengesahan kerana itu diluar bidang pengetahuan saya untuk memberi ulasan lanjut .

Terima Kasih .


Pertempuran Myeongnyang: Keajaiban 12 Kapal Korea Mengalahkan 333 Kapal Jepun

Pertempuran Myeongnyang adalah salah satu daripada sebuah perang dalam sejarah Korea yang sering menjadi sumber jati diri bangsa korea itu sendiri. Kisah bagaimana Laksamana Yi Sun-sin yang hanya berbekalkan 12 buah panokseon, iaitu sebuah kapal perang Korea. Manakala Jepun pula hadir dengan 133 buah kapal, itupun berserta dengan 200 kapal logistik.

Dalam pertempuran ini, dunia menyaksikan betapa Laksamana Yi adalah antara jeneral perang yang terhebat dalam sejarah, berbekalkan kepintaran yang dimilikinya. Tidak keterlaluan kalau kita meletakkan beliau setaraf dengan Hannibal, Alexander The Great dan juga Khalid Al-Walid.

Kisah ini juga menunjukkan betapa setianya Laksamana Yi pada kerajaan Korea ketika itu, Dinasti Joseon. Dari seorang jeneral perang yang hebat terpaksa dilucutkan jawatan menjadi askar biasa kerana permainan politik yang kotor dari musuh-musuh beliau. Lantas ketika itu, seorang jeneral baru yang tidak berpengalaman dilantik untuk memimpin askar Korea melawan Jepun. Namun, dalam Pertempuran Chilcheollyang, Jepun yang dipimpin oleh Todo Takatora berjaya mengalahkan Won Gyun dan hampir kesemua armada laut Joseon dihabiskan.

Armada laut Jepun ini sebenarnya bertujuan untuk membantu askar darat mereka yang cuba untuk memasuki Korea dan menjajah keseluruhan Korea. Namun, siapa sangka dengan menggunakan sisa kapal Korea yang selamat dalam Pertempuran Chilconryang, Laksamana Yi berjaya mengekang kemaraan bala askar Jepun. Jepun perlu melalui Selat Myeongyang ini untuk sampai ke bala askar mereka di daratan.

Saksikan betapa bijaknya Laksamana Yi menggunakan keadaan geografi untuk memenangkan askar Korea yang hanya membawa 12 buah kapal berdepan dengan 333 buah kapal perang, termasuk kapal logistik yang membawa bekalan makanan dan seumpama dengannya.

Dalam kita membicarakan tentang pertempuran yang boleh dilabel sebagai salah satu daripada pertempuran navi terhebat dalam sejarah, kita harus juga belajar mengenai kapal Korea yang bernama Panokseon. Berbeza dengan kapal Jepun, orang Korea membina kapal mereka bukan berasaskan kelajuan tetapi kekuatan dan keteguhan untuk menghadapi arus laut dan sungai Korea yang memang selalu tidak diduga. Apatah lagi di sekitar Selat Myeongnyang yang menjadi lokasi pertempuran.

Di sinilah Laksamana Yi menggunakan sepenuhnya pengetahuannya. Dia memerhati selama beberapa hari sebelum pertempuran, cuba meramal bagaimana arus di perairan Myeongnyang. Selepas memahami bagaimana penggerakan arus laut di sekitar selat itu, maka Laksamana Yi merencanakan sebuah rancangan yang menurut saya sangat bijak.

Maka diceritakanlah pada detik 26 Oktober, armada laut gergasi Jepun pun mara untuk memasuki kawasan selat yang dijaga oleh Laksamana Yi kerana ini adalah laluan untuk kapal Jepun menyalurkan bantuan kepada bala askar mereka di barat. Namun, ketika itu hanyalah 12 buah kapal sahaja yang berada di situ untuk menahan amukan 333 buah kapal Jepun. Bayangkan situasi ketika itu… apatah lagi ketika itu, semua askar-askar di bawah Laksamana Yi menyaksikan sendiri betapa dasyatnya serangan armada Jepun yang hampir menghabiskan keseluruhan armada Korea di bawah Dinasti Joseon.

Namun tahukah anda bahawa ketika armada Jepun menghampiri mereka, kesemua kapal yang berada bersama Laksamana Yi melarikan diri jauh dari medan pertempuran meninggalkan Laksamana Yi keseorangan bersama anak kapalnya. Masih kemas tercatat dalam diari Laksamana Yi yang menceritakan tentang peristiwa itu.

“Ketika armada Jepun sedang menghampiri kapal kami, hanya kapal aku sahaja yang berdiri di tengah-tengah laut sedangkan semua kapal yang sepatutnya bersama aku berundur ketakutan. Hanya kapal aku sahaja yang bertahan menembak meriam dan anak panah ke arah kapal musuh.”

Namun, kehebatan kapal tunggal Dinasti Joseon bertahan dalam serangan menggila Jepun itu membuatkan semua kapten kapal yang bersama Laksamana Yi memerhati dengan hati yang tersentuh. Lantas ketakutan yang selama ini menyelubungi jiwa mereka bertukar menjadi keberanian. Melihatkan Laksamana Yi keseorangan berjuang menyebabkan mereka bertukar fikiran menyertai Laksamana Yi dalam pertempuran.

Dalam filem Korea yang membicarakan tentang pertempuran ini, digambarkan bahawa kapal-kapal Jepun yang ketika itu mahu bertempur dengan Laksamana Yi dan kapalnya menjadi mangsa air pusar yang memang sentiasa muncul di perairan laut Korea. Bagaimana mereka yang sepatutnya menyerang kapal Laksamana Yi akhirnya belanggar antara satu sama lain kerana pusaran air. Terdapat juga catatan di mana Laksamana Yi menggunakan rantai besi yang disambung merentasi selat itu.

Kemudian, ketika fasa kedua serangan armada laut Jepun ke arah 12 buah kapal Korea, maka di situlah taktikal dan strategi Laksamana Yi berhasil. Arus laut yang menghala ke utara yang digunakan oleh askar Jepun untuk menyerang Korea tiba-tiba bertukar ke selatan menyebabkan kapal-kapal Jepun hilang arah dan saling berlanggar antara satu sama lain.

Kesempatan itu digunakan oleh Laksamana Yi untuk mengarahkan kapal-kapal yang kembali setia bersamanya menyerang armada Jepun yang dalam kelang-kabut itu. Arus laut di perairan Korea yang tidak diduga itu akhirnya membantu Laksamana Yi. Pemerhatiannya yang bersahabat dengan alam untuk beberapa hari itu membuahkan hasil. Jepun kalah teruk dalam pertempuran ini dengan kehilangan 30 buah kapal. Korea pula hanya kehilangan nyawa tidak sampai 10 orang.

Kemenangan ini juga membantu Korea untuk memenangi Perang Imjin, iaitu nama perang yang melibatkan cubaan Jepun untuk menakluk Semenanjung Korea. PERTEMPURAN MYEONGNYANG ialah sebahagian daripada Perang Imjin.

Armada Jepun berjaya dihalau balik ke Busan, Korea yang ,menjadi kubu armada laut Jepun ketika itu dan Dinasti Ming yang melihatkan hasil pertempuran ini semakin terbuka hati membantu Korea membedil Jepun. Jepun tidak berjaya memasuki perairan barat Korea dan kemuncak Perang Imjin ini, Korea dan Dinasti Ming berjaya memenangi peperangan ke atas Jepun. Penaklukan Jepun ke atas Korea gagal.

Gambar: Lukisan menunjukkan 12 Kapal Joseon Berdepan dengan 333 buah kapal Perang Jepun.